Zjevení 7 SNC – Adiyisɛm 7 AKCB | Biblica\nZjevení 7 SNC – Adiyisɛm 7 AKCB\n1Eyi akyi no, mihuu abɔfo baanan sɛ wogyinagyina asase ntwea anan no so a wɔretwe mframanan a ɛwɔ asase so no, sɛnea ɛbɛyɛ a mframa biara remmɔ wɔ asase ne po so ne baabiara. 2Na mihuu ɔbɔfo foforo a ofi apuei reba a okura Onyankopɔn a ɔte ase no nsɔwano. Ɔteɛɛ mu frɛɛ abɔfo baanan no a na Onyankopɔn ama wɔn tumi sɛ wɔnsɛe asase ne po no. 3Ɔbɔfo no kae se, “Monnsɛe asase ne po anaa nnua kosi sɛ yɛde nsɔwano bɛhyɛ Onyankopɔn asomfo no agyirae.” 4Na wɔkyerɛɛ me wɔn a wɔde Onyankopɔn nsɔwano hyɛɛ wɔn agyirae wɔ wɔn moma so no dodow. Wɔn nyinaa dodow yɛ mpem ɔha aduanan anan a, wɔn nyinaa fi Israel mmusuakuw no mu.\n5Yuda abusuakuw mu nnipa a wɔsɔw wɔn ano si mpem dumien (12,000).\nRuben abusuakuw mu nnipa a wɔsɔw wɔn ano si mpem dumien (12,000).\nGad abusuakuw mu nnipa a wɔsɔw wɔn ano si mpem dumien (12,000).\n6Aser abusuakuw mu nnipa a wɔsɔw wɔn ano si mpem dumien (12,000).\nNaftali abusuakuw mu nnipa a wɔsɔw wɔn ano si mpem dumien (12,000).\nManase abusuakuw mu nnipa a wɔsɔw wɔn ano si mpem dumien (12,000).\n7Simeon abusuakuw mu nnipa a wɔsɔw wɔn ano si mpem dumien (12,000).\nLewi abusuakuw mu nnipa a wɔsɔw wɔn ano si mpem dumien (12,000).\nIsakar abusuakuw mu nnipa a wɔsɔw wɔn ano si mpem dumien (12,000).\n8Sebulon abusuakuw mu nnipa a wɔsɔw wɔn ano si mpem dumien (12,000).\nYosef abusuakuw mu nnipa a wɔsɔw wɔn ano si mpem dumien (12,000).\nBenyamin abusuakuw mu nnipa a wɔsɔw wɔn ano si mpem dumien (12,000).\n9Eyi akyi no, mihuu nnipakuw a obiara ntumi nkan wɔn dodow. Wofifi aman ne mmusuakuw ne nkurɔfo ne kasa nyinaa mu a wogyinagyina ahengua no ne Oguamma no anim a wɔhyehyɛ ntade fitafitaa, kurakura berɛw. 10Wɔteɛɛ mu se,\n“Yɛn nkwagye fi yɛn Nyankopɔn\na ɔte ahengua no so\nne Oguamma no.”\n11Na abɔfo no atwa ahengua no ne mpanyimfo no ne ateasefo baanan no ho ahyia. Afei wobutubutuw ahengua no anim, som Onyankopɔn 12kae se,\nNhyira ne anuonyam\nne nyansa ne aseda ne nidi\nyɛ Onyankopɔn de daa daa!\n13Mpanyimfo no mu baako bisaa me se, “Ɛhefo na wɔhyehyɛ ntade fitafitaa yi, na wofi he?”\n14Mibuae se, “Minnim, owura. Na wo na wunim.”\nƆka kyerɛɛ me se, “Eyinom ne wɔn a wɔafi ɔtaa mu. Wɔde Oguamma no mogya ahoro wɔn ntade ama ayɛ fitaa. 15Na ɛno nti na,\n“wogyinagyina Onyankopɔn ahengua anim\nNea ɔbɛtena ahengua no so no\n16Osukɔm renne wɔn bio;\nɔkɔm renne wɔn bio.\nOwia anaa ɔhyew biara renka wɔn bio.\n17Efisɛ Oguamma no a ɔwɔ ahengua no mfimfini no\nbɛyɛ wɔn guanhwɛfo\nde wɔn akɔ nkwa asuti ho.\nNa Onyankopɔn bɛpepa wɔn aniwa mu nisu nyinaa.”\nAKCB : Adiyisɛm 7


Exodus 25 | Intanɛt So Bible| Wiase Foforɔ Nkyerɛaseɛ\nƆsom ntamadan no ho ntoboa (1-9)\nAdaka no (10-22)\nƆpon no (23-30)\nKaneadua no (31-40)\n25 Afei Yehowa ka kyerɛɛ Mose sɛ: 2 “Ka kyerɛ Israelfo no sɛ wonyi ntoboa mma me. Obiara a ne koma bɛka no no, munnye ntoboa mfi ne nkyɛn mma me.+ 3 Ntoboa a mubegye afi wɔn nkyɛn ni: sika kɔkɔɔ,+ dwetɛ,+ kɔbere,+ 4 hama bruu, hama afasebiri, hama kɔkɔɔ, hama papa a wɔde yɛ nwera, apɔnkye nwi, 5 adwennini nhoma a wɔahyɛ no kɔkɔɔ, sukraman* nhoma, ɔkanto dua,+ 6 ngo a wɔde begu nkanea mu,+ balsam ngo a wɔde bɛyɛ ɔsrango+ ne aduhuam,+ 7 ne abohene tuntum ne abo foforo a wɔde bɛbobɔ efɔd*+ ne nkatabo+ mu. 8 Ma wɔnyɛ tenabea kronkron mma me, na mɛtena wɔn mfinimfini.+ 9 Ɔsom ntamadan no ne nneɛma a ɛwom nyinaa, monyɛ no sɛnea merekyerɛ wo yi pɛpɛɛpɛ.+ 10 “Ma wɔmfa ɔkanto dua nyɛ adaka. Ma ne tenten nyɛ basafa* abien ne fã, ne tɛtrɛtɛ basafa baako ne fã, na efi soro besi fam nyɛ basafa baako ne fã.+ 11 Afei fa sika kɔkɔɔ amapa fa emu ne ɛho nyinaa,+ na fa sika kɔkɔɔ no bi toto ano hyia.+ 12 Fa sika kɔkɔɔ yɛ nkawa anan bobɔ baabi wɔ ne nan no biara soro; nkawa abien wɔ ha a, na abien nso wɔ ha. 13 Afei fa ɔkanto dua sen nnua nteaanteaa na fa sika kɔkɔɔ fa ho nyinaa.+ 14 Wode nnua no bɛhyehyɛ nkawa no mu wɔ Adaka no nkyɛn na wɔde asoa Adaka no. 15 Ma nnua no nhyɛ nkawa no mu wɔ Adaka no ho; ɛnsɛ sɛ woyiyi fi mu.+ 16 Adanse Abopon a mede bɛma wo no, Adaka no mu na wode begu.+ 17 “Fa sika kɔkɔɔ amapa yɛ ne mmuaso. Ma ne tenten nyɛ basafa abien ne fã, na ne tɛtrɛtɛ nyɛ basafa baako ne fã.+ 18 Afei fa hamma* boro sika kɔkɔɔ yɛ kerubim abien, na fa sisi mmuaso no afã abien no nyinaa.+ 19 Fa kerubim abien no sisi mmuaso no so, baako wɔ ano ha a, na baako nso wɔ ano ha. 20 Ma kerubim no ntrɛw wɔn ntaban abien no mu nkɔ soro na ɛnkata adaka no mmuaso so.+ Ma kerubim no nni nhwɛanim na wɔn anim nkyerɛ mmuaso no. 21 Afei Adanse Abopon a mede bɛma wo no, wode begu Adaka no mu, na wode mmuaso no+ akata Adaka no so. 22 Meyi me ho adi akyerɛ wo wɔ hɔ, na kerubim abien a wɔwɔ Adanse Adaka no mmuaso so no, me ne wo bɛkasa wɔ wɔn ntam.+ Na ahyɛde a mede bɛma Israel no, ɛhɔ na mɛkyerɛ wo ne nyinaa. 23 “Afei fa ɔkanto dua yɛ ɔpon;+ ma ne tenten nyɛ basafa abien, ne tɛtrɛtɛ basafa baako, na efi soro besi fam nyɛ basafa baako ne fã.+ 24 Fa sika kɔkɔɔ amapa fa ho nyinaa, na fa sika kɔkɔɔ no bi toto ano hyia. 25 Yɛ mfomfamho a ne tɛtrɛtɛ bɛyɛ sɛ nsayam* twa ho hyia, na fa sika kɔkɔɔ twa mfomfamho no ho hyia. 26 Fa sika kɔkɔɔ yɛ nkawa anan, na fa nkawa no bobɔ ntwea anan no ho, baabi a ne nan anan no sisi no. 27 Ma nkawa no mmɛn mfomfamho a wɔde atwa ɔpon no ho ahyia no. Nkawa no mu na wɔde nnua nteaanteaa no bɛhyehyɛ de asoa ɔpon no. 28 Nnua nteaanteaa no, fa ɔkanto dua sen, na fa sika kɔkɔɔ fa ho nyinaa, na wɔmfa nsoa ɔpon no. 29 “Afei yɛ nyowa, nkuruwa nketewa ne akɛse, ne nkankyee a wɔde behwie afɔrebɔ nsã fa sisi so. Fa sika kɔkɔɔ amapa yɛ ne nyinaa.+ 30 Paanoo a wɔde kyerɛ no, da biara wode besi ɔpon no so wɔ m’anim.+ 31 “Fa hamma boro sika kɔkɔɔ amapa yɛ kaneadua.+ Sɛnea wobɛyɛ no ni: Ma ennya nea ebegyina so, ɛnan, nkorabata, nkuruwa, funuma, ne nhwiren. Yɛ ne nyinaa bom baako.+ 32 Ma kaneadua no nnya nkorabata asia, nkorabata abiɛsa wɔ ɔfã baako na abiɛsa nso wɔ ɔfã a aka no. 33 Ma ɔfã baako nkorabata biara nnya nkuruwa abiɛsa a ɛte sɛ aborɔfo nkate nhwiren, funuma, ne nhwiren; wufi funuma so a, na wokɔ nhwiren so. Ma ɔfã a aka no nso nkorabata biara nnya nkuruwa abiɛsa a ɛte sɛ aborɔfo nkate nhwiren, funuma, ne nhwiren; wufi funuma so a, na wokɔ nhwiren so. Saa na yɛ nkorabata asia a ɛwowɔ kaneadua no nan ho nyinaa. 34 Yɛ nkuruwa anan a ɛte sɛ aborɔfo nkate nhwiren wɔ kaneadua no nan ho. Na yɛ funuma ne nhwiren nso wɔ ho; wufi funuma so a, na wokɔ nhwiren so. 35 Faako a nkorabata abien a edi kan no pue fi kaneadua no ho no, yɛ funuma wɔ ase; faako a nkorabata abien a edi hɔ no pue no, yɛ funuma wɔ ase; faako a nkorabata abien a etwa to no pue no nso, yɛ funuma wɔ ase. Enti baabi a nkorabata asia no paapae wɔ kaneadua no ho biara, yɛ bi wɔ ase. 36 Funuma ne nkorabata ne kaneadua mu no nyinaa, fa hamma boro sika kɔkɔɔ amapa+ na yɛ ne nyinaa bom baako. 37 Yɛ nkanea ason sisi so, na sɛ wɔsɔ a, ahyerɛn wɔ kaneadua no anim.+ 38 Fa sika kɔkɔɔ amapa yɛ ɛho nneɛma a wɔde fa ogya ne nkankyee a wɔde ogya gu mu no.+ 39 Sika kɔkɔɔ amapa dwetikɛse* baako na wode bɛyɛ kaneadua no ne saa nneɛma yi nyinaa. 40 Hwɛ sɛ wobɛyɛ no te sɛ ne nhwɛso a mede kyerɛɛ wo wɔ bepɔw no so no.+


Leviticus 10 APSD-CEB - 3 Mose 10 AKCB\nNadab Ne Abihu Wu\n1Na Aaron mma Nadab ne Abihu de ogya guu wɔn aduhuamyɛfo ade mu. Wɔde aduhuam no petee ogya no so ma wɔnam saa kwan yi so buu Awurade mmara so, efisɛ wɔde ogya a ɛnyɛ nea Awurade ahyɛ baa nʼanim. 2Enti ogya dɛw fii Awurade nkyɛn bɛhyew wɔn. 3Mose ka kyerɛɛ Aaron se, Awurade kae se,\n“ ‘Mɛda me ho kronkronyɛ adi akyerɛ\nwɔn a wɔba me nkyɛn;\nwɔbɛhyɛ me anuonyam wɔ nnipa nyinaa anim no,\nna nea ɔrekyerɛ nen.’”\nNa asɛm no tɔɔ Aaron mum.\n4Mose soma ma wɔkɔfrɛɛ Misael ne Elsafan a wɔyɛ Aaron agya nuabarima mma brɛɛ no. Ɔka kyerɛɛ wɔn se, “Monkɔtwe nnipa a wɔahyew no nyinaa mfi Ahyiae Ntamadan no anim mfa wɔn nkɔ nsraban no akyi.” 5Na wɔkɔsoaa wɔn wɔ wɔn ntade mu sɛnea Mose aka akyerɛ wɔn no.\n6Mose ka kyerɛɛ Aaron ne ne mmabarima Eleasar ne Itamar se, “Munnsu. Mommma mo tinwi nsensɛn hɔ yuu mmfa nkyerɛ sɛ moretwa agyaadwo. Munnsunsuane mo ntade mu nso. Sɛ moyɛ saa a, Onyankopɔn bekum mo nso na nʼabufuw bɛba Israelfo nyinaa so. Nanso Israelfo a wɔaka no de, esiane ogya a Awurade de bae no nti, wotumi di Nadab ne Abihu wu no ho awerɛhow, tumi su wɔn nso. 7Na mummfi Ahyiae Ntamadan no ano, anyɛ saa a mubewuwu, efisɛ Awurade ngosra wɔ mo so.” Na wodii asɛm a Mose kae no so.\n8Afei, Awurade hyɛɛ Aaron se, 9“Sɛ wokɔ Ahyiae Ntamadan no mu a, nnom bobesa anaa nsa a ano yɛ den. Woyɛ saa a, wubewu. Saa mmara yi bɛtena hɔ afebɔɔ ama awo ntoatoaso a ɛbɛba no nyinaa, 10na ama moatumi ahu nsonoe a ɛda kronkron ne nea ɛyɛ teta, nea ɛho tew ne nea ɛho ntew no tam, 11na woatumi akyerɛkyerɛ Israelfo mmara a Awurade nam Mose so de ama mo no nyinaa.”\n12Mose ka kyerɛɛ Aaron ne ne mmabarima Eleasar ne Itamar se, “Momfa atoko afɔrebɔde nkae wɔ aduan afɔrebɔ a mmɔkaw nni mu a wɔde brɛɛ Awurade no na munni wɔ afɔremuka no ho, efisɛ ɛyɛ kronkron koraa. 13Munni wɔ kronkronbea hɔ. Ɛyɛ wo ne wo mmabarima no dea, na ɛyɛ wo ne wo mmabarima no kyɛfa a efi aduan afɔrebɔ a wɔde brɛɛ Awurade no mu; efisɛ saa na wɔahyɛ sɛ menyɛ. 14Nanso ne yan ne ne srɛ a muhim no Awurade anim no, mutumi we no beae biara a amanne kwan so no ɛhɔ tew. Ɛyɛ wo, wo mmabarima ne wo mmabea kyɛfa wɔ Israelfo Asomdwoe afɔrebɔde no mu. 15Ne srɛ ne ne yan a wohim no, ɛsɛ sɛ wɔde ka srade afɔrebɔde a wɔhyew de ma Awurade no ho. Eyi bɛyɛ wo ne wʼasefo kyɛfa daa, sɛnea Awurade ahyɛ no.”\n16Bere a Mose bisaa nea ayɛ abirekyi a wɔde no bɛbɔ bɔne afɔre no ho asɛm no, ohuu sɛ wɔahyew no. Ɛno nti, ne bo fuw Eleasar ne Itamar a na wɔyɛ Aaron mmabarima no, bisae se, 17“Adɛn nti na moanwe bɔne afɔrebɔde no wɔ kronkronbea hɔ? Ɛyɛ afɔrebɔde kronkron! Wɔde maa mo sɛ momfa nyi nnipa no afɔdi na ɛnyɛ mpata mma wɔn wɔ Awurade anim. 18Esiane sɛ wɔamfa ne mogya ankɔ kronkronbea hɔ no nti, anka mubetumi awe wɔ hɔ ara sɛnea mehyɛe no.”\n19Aaron buaa Mose se, “Nnɛ wɔbɔɔ wɔn bɔne afɔre ne ɔhyew afɔre maa Awurade. Nanso hwɛ asɛm yi a ato me. Sɛ mewee bɔne afɔre nam yi bi nnɛ a, anka Awurade ani bɛsɔ ana?” 20Na Mose tee saa no, ne bo dwoe.\nAKCB : 3 Mose 10


Medie megyidie ahyɛ Yesu mu…afei ɛdeɛn na aka?\nMo! Wasi gyinaeɛ pa a ɛbɛsesa w’abrabɔ. ɛbi a worebisa sɛ, ‘afie aka deɛn? Sɛn na me ne Nyankopɔn bɛnante?’ Twerɛ kronkron nam saa akwan nnun yi so bɛboa wo. Sɛ biribi kyerɛ wo adwene a, onua kɔ saa bea si: https://www.gotquestions.org/Twi\n1. Hwɛ sɛ wote nkwagyeɛ ase.\n1 Yohane 5:13 ka sɛ, ‘Weinom na matwerɛ mabrɛ mo a mogye Nyankopɔn ba no din die, na moahunu sɛ mowɔ daa nkwa, na moagye Nyankopɔn b no din adi.’\n(a) Yɛn nyinaa ayɛ bɔne. Yɛn nyinaa ayɛ biribi atia Nyankopɔn (Romanfoɔ 3:23)\n(b) Yɛn bɔne nti na ama yɛne Nyankopɔn ntam atete (Romanfoɔ 6:23)\n(c) Yesu wuu asennua no so de tua yɛn bɔne ka. (Romanfoɔ 5:8; 2 Korintofoɔ 55:21).\n(d) Nyankopɔn de bɔnefafirie ne nkwagyeɛ ma obiara a ɔde ne werɛ hyɛ Yesu mu – obiara a ɔgye di sɛ Yesu wuo ne atua ne bɔne ka (Yohane 3:16; Romanfoɔ 5:1; Romanfoɔ 8:1).\nWei ne nkwagyesɛm no! Sɛ wode wowerɛ ahyɛ Yesu Kristo mu a na wowɔ nkwagyeeɛ! Ɔde wo bɔne nyinaa akyɛ wo, na Nyankopɔn ahyɛ bɔ sɛ ɔrepa wo na ɔrenya wo. (Romanfoɔ 8:38-39; Mateo 28:20). Kae sɛ, wo nkwagyeeɛ no hyɛ Yesu mu a obi ntumi nnye mfiri ne nsam. (Yohane 10:28-29). Sɛ woagye Yesu adi yi nko ara deɛ a, woni Nyankopɔn na ɛbɛtena wo ahemman mu.\n2. Hwehwɛ asɔre pa a ɛkyerɛkyerɛ Twerɛ Kronkron yie kɔ.\nSɛ meka asɔre a, menkyerɛ ɛdan a nnipa de wɔn nsa asie. Merekyerɛ wo nipadua. Nanso ɛho hia sɛ wone agyedifoɔ bɛdi ahyia mu. Nhyiamudie yɛ asɔre no botaeɛ baako. Seisei a wode wo gyidie ahyɛ Yesu Kristo mu yi, yɛhyɛ wo nkuran sɛ pɛ asɔre papa a ɛkyerɛkyerɛ Twerɛ Kronkron wɔ baabi a wotee na ɛne ɔsofoɔ a ɔwɔ hɔ nkasa. Ma no nhunu wo gyidie foforɔ a woanya no.\nAsɔre botaeɛ a ɛtɔ so mmienu ne Twerɛ Kronkron nkyerɛkyerɛ. Asɔre no bɛboa wo ama woannya akwankyerɛ wɔ w’abrabɔ mu. Sɛ wote Twerɛ Kronkron ase a w’abrabɔ sɛ Kristoni no bɛkɔ so ama wo. 2 Timoteo 3:16-17 sɛ ‘Atwerɛ nyinaa firi Nyankopɔn home mu, na ɛyɛ ma nkyerɛkyerɛ, atɛnyie, atenetene ne tenenee mu yɛne. Na Nyankopɔn nipa ayɛ pɛ a wɔasiesie no koraa ama nnwuma pa nyinaa.’\nAsɔre botaeɛ a ɛtɔ mmiensa ne ɔsɔree. Ɔsɔree ne sɛ woreda Nyankopɔn ase wɔ deɛ wayɛ ama wo ho. Nyankopɔn agye yɛn. Nyankopɔn dɔ yɛn. Nyankopɔn ma yɛn deɛ ɛhia yɛn, Nyankopɔn kyerɛkyerɛ yɛn kwan. Wei nyinaa nti na ɛsɛ sɛ yɛda no aseɛ. Nyankopɔn yɛ Kronkron, ne ho te, ɔyɛ ɔdɔ, ɔwɔ ayamyɛ, na adom ahyɛ no ma. Adiyisɛm 4:11 sɛ, ‘Awurade, wofata sɛ wogye animuonyam ne anidie ne tumi, ɛfiri sɛ won a wɔbɔɔ nnoɔma nyinaa, na wo pɛ nti na wɔwowɔ hɔ, na wɔbɔeɛ.’\n3. Nya berɛ ne Nyankopɔn nni nkutadie da biara.\nƐyɛ sɛ wo bɛnnya berɛ ne Nyankopɔn ɛdi nkutaho da bi ara. Nnipa bi frɛ saa adeɛ yi Kɔmm yɛ berɛ (quiet time).’ Nnipa bi wɔ nso din ahodoɔ a wɔde frɛ saa berɛ yi, na nyinaa ne sɛ, ɛyɛ mmerɛ a yɛde yɛn ho hyɛ Nyankopɔn nsa. Ɛbi pɛ saa berɛ yi anopa na ɛbinom nso pɛ no annwumerɛ. Ɛdin ne berɛ no deɛ ɛho nhia. deɛ ɛhia ne sɛ wone Nyankopɔn bɛdi nkutaho da biara.\n(a) Mpaeɛbɔ. Mpaeɛbɔ ne sɛ worekasa akyerɛ Nyankopɔn. Ka wahiasɛm kyerɛ Nyankopɔn. Bisa Nyankopɔn na ɔma wo Nyansa ne akwankyerɛ. Bisa Nyankopɔn na ɔma wo deɛ ɛhia wo. Kakyerɛ Nyankopɔn sɛ wodɔ no na w’ani asɔ deɛ wayɛ ama wo no nso. Sei na mpaeɛ tee.\n(b) Twerɛ Kronkron adesua. Sɛ yɛyɛ Kwasiade asɔre ne adesua firi hɔ a, wohia ɛberɛ a wo ankasa de bɛsua Twerɛ Kronkron. Deɛ wohia wɔ wo Kristosom abrabɔ mu nyinaa wɔ Twerɛ Kronkron mu. Twerɛ Kronkron bɛma wo akwankyerɛ, ɛbɛkyerɛ wo Nyankopɔn apɛdeɛ, na akyerɛ wo ɔkwan a wobɛfa adi Nyankopɔn ho adansie akyerɛ afoforɔ, ne ɔkwan a wobɛfa anyine wɔ honhom mu. Twerɛ Kronkron yɛ Nyankopɔn asɛm ma yɛn. Twerɛ Kronkron yɛ abrabɔpa akwankyerɛ ne ɛkyerɛ ɔkwan a wobɛfa no asɔ Nyankopɔn ani.\n4. Ɛnne Akristofoɔ nya ayɔnkofa.\n1 Korintofoɔ 15:33 ka sɛ, ‘ Mommma wɔnnnaadaa mo! ‘Nkɔmmɔ bɔne sɛe bra pa.’’ Twerɛ Kronkron tu yɛn fo wɔ wiasefoɔ ho. Wo ne wiasefoɔ ayɔnkofa bɛtumi de woakɔ bɔne mu. Ne saa nti na ɛsɛ sɛ wo ne wɔn a wɔdɔ Nyankopɔn yɛ ayɔnkoɔ.\nBɔ mmɔden hwehwɛ ayɔnkoɔ a wɔbɛtumi aboa wo wɔ asɔre a wɔkɔ mu Hebrefoɔ 3:13, 10:24). Wone saa ayɔnkofoɔ yi nyɛ apam wɔ wo Twerɛ Kronkron adesua ne wo Kristosom abrabɔ mu. Wei nso nkyerɛ sɛ, wo nnamfo a yɛnyɛ Akristofoɔ no ɛne wɔn nkasa. Kɔ so ne wɔn nyɛ nnamfoɔ and dɔ wɔn nanso ɛsɛ sɛ woma yɛn hunu sɛ Yesu asesa w’abrabɔ nti wontumi nya nnoɔma bi a na woyɛ no dada no bio. Srɛ Nyankopɔn na ɔma wo ɔkwan a wo ne wɔn bɛkyɛ Yesu ho asɛm.\n5. Bɔ asu.\nNnipa dodoɔ no ara nte asubɔ ase. Asɛmfua asubɔ ne sɛ wode wo bɛhyɛ nsuo mu. Asubɔ yɛ adeɛ a yɛyɛ de da adi mma amansan hunu sɛ yɛbɛyɛ Akristofoɔ. Nsuo mu a yɛde yɛn hyɛ no gyina hɔ ma Kristo sie. Sɛ yɛrefiri nsu mo nso kyerɛ Yesu wusɔreeɛ. Sɛ wobɔ asu a na wɔwɔ kyɛfa wɔ Kristo wuo, ne sie ne ne wosɔreeɛ mu.\nNyɛ asubɔ no na ɛbɛgye wo nkwa. Asubɔ nhohorɔ bɔne. Asubɔ yɛ osotie na ɛsiane nso yɛ adeɛ a woreyɛ dɛ ada adi ama amansan ahunu wo gyidie ne nkwagye wonya wɔ Yesu mu. Asubɔ yɛ Nyankopɔn asɛm so die. Esiane nso kyerɛ sɛ afei deɛ woyɛ Kristo dea. Sɛ wayɛ krado sɛ wobɛbɔ asu a, ɛne wo sɔfo nkasa.


Ewia yii ano kaa sɛ, ‘Wimu abɔde biara ho tumi yɛ den ara yie.’\nNaaso anoden mframa anngye asɛm yi annto mu. ‘Wimu abɔde nyinara wɔn ho yɛ den,’ mframa na ɔrekasa yi, ‘naaso me na me ho yɛ den paa wɔ wɔn mu. Yɛnsi akan mfa nkyerɛ sɛ nea me reka no yɛ nokware anaa. Wimu abɔde a ɛbɛma amanfo ɛyi wɔn ntare paa na ne ho yɛ den paa.’\nNsu ne munumkum ne wimu abɔde nyinara bɔɔ wɔn nsamu maa ewi na wɔsoɛɛ no sɛ ɔyɛ hero. Naaso wi kaa kyerɛɛ obiara sɛ ɔnnyɛ hero koraa na wimu abɔde nyinara wɔ ho hia wɔ kwan soronko so. ‘Me nko menntumi nnyɛ wimu abɔde a obiara nnka ho – obiara ne ho hia,’ ewia na ɔrekasa yi. ‘Yɛn mu biara di dwuma a ho hia ara yie, na yɛn nyinara boa ma wimu bere dane. Yɛtɔ nsu go asaase so, yɛ bɔ munumkum wɔ wimu, yɛma nkorɔfo kan ne win, na yɛ bɔ mbɔden sɛ ndua ne nhwiren ne ndɔbae nyin wɔ asaase so.’\nMframa tee ase sɛ obiara yɛ soronko. Ho nnhia sɛ wo bɛdwen sɛ wo ho hia kyɛn obi. Mframa so san tee ase sɛ ho hia sɛ ɔde afoforo bɛbɔ mu edi dwuma sɛnea ɔbɛnya biribi papa efiri afoforo a wɔde no tena wɔn hɔ. Nti ɛbaa no sɛ wimu abɔde nyinara tee wɔn ho ase dii dwuma bɔɔ mu, na obiara yɛɛ n’edwuma, na obiara eni so sɔɔ afoforo wɔn edwuma.


Onyankopɔn Asɛm Mu Tumi Sakraa Hindufo Abusua Bi\nNalini Govindsamy anom asɛm\nDWODA, August 22, 2005 yɛ da a me werɛ remfi da. Saa da no anɔpa, yɛn abusua no boom didii. Ná migyina owu ne nkwa nkwanta, efisɛ na biribi ahon me tirim. Me kunu Krishna bɔɔ mpae na afei me ne abusua no kasae.\nMekae sɛ: “Wɔrekɔyɛ me oprehyɛn kɛse bi wɔ ayaresabea, enti obiara nsiesie n’adwene efisɛ minnim nea ɛbɛba. Sɛ ɛba sɛ miwu a, mayɛ m’ayi ho nhyehyɛe nyinaa ato hɔ. Mo a moyɛ Yehowa asomfo no, mommma mo abam mmmu. Mo a moaka no nso, mesrɛ mo mompene so mma wɔne mo nyɛ Bible adesua na monkɔ yɛn Kristofo nhyiam no bi. Ɛno na sɛ moyɛ a, ɛbɛma mo nso moanya gyidi a mewɔ no bi sɛ daakye, Onyankopɔn asomfo a wodi nokware nyinaa bɛtena asase so paradise daa wɔ apɔwmuden mu.”\nAnsa na mɛka nea oprehyɛn no kowiei no, momma menka me ho asɛm kakra ne nea ɛyɛe a mihuu nokware Nyankopɔn no.\nWɔwoo Me Too Hindusom Mu\nMebɔ Maame bo\nOfie a na yɛte mu no, na wɔde nnua ne nnade na asi, na na ɛwɔ koko bi so wɔ South Africa kurow a ɛda mpoano a wɔfrɛ no Durban. Esiane sɛ yɛn fie no wɔ koko so nti, sɛ yefi kwan ho rekɔ fie a na yɛforo ntrapoe 125 ansa na yɛadu ofie no abɔnten pon ano. Sɛ yɛforo ntrapoe no a, yekosi wuram kwan bi so, na yɛfa so kodu dade pon bi ano. Dade pon no nkyɛn na na me nanabea Hindu asɔredan si, na na Hindu anyame mfonini ayɛ mu ma. Me nana ka kyerɛɛ me sɛ wokogyee me fii anyame a na yɛsom wɔn no hɔ. (Hindi kasa mu no, wɔka no mandir kī baccā) Ntrapoe bi a wɔaka so kɔkɔɔ a ɛkɔ yɛn fie kwan ano no, na ɛne asɔredan no di nhwɛanim. Ná ɛyɛ ofie kɛse a ɛwɔ abrannaa tenteenten ne gyaade kɛse bi a kropɔt si hɔ. Ná mpia ason na ɛwɔ fie hɔ, na yɛasi dan ketewa biako asi nkyɛn. Nnipa 27 na na yɛte fie hɔ; ná me nananom, me papa ne ne nuabarimanom nkumaa baasa ne ne nuabea ketewa ne wɔn mmusua nyinaa te fie hɔ bi.\nAbusua no kɛse nti, na ɛyɛ den sɛ obiara benya nea ɔpɛ. Nanso tena a abusua no nyinaa tena boom no amma yɛn mu ampaapae, na yɛboom yɛɛ nneɛma pii maa yɛn ani gyei. Me maame Gargee Devi ne akorafo baasa a wɔaka no na wɔkyɛɛ fie hɔ nnwuma yɛe. Ná obiara wɔ da a ɔde siesie fie hɔ ne da a ɔde noa aduan. Me nanabarima na na ɔyɛ abusua ti; ɔno ara na ɔtɔɔ abusua no aduan nyinaa. Wukuda biara na me nananom kɔ guaso kɔtotɔ nam, nnuaba ne atosode a yebedi saa nnawɔtwe no. Sɛ wɔkɔ guaso a, yɛtaa kɔtenatena dua bi ase twɛn sɛ wobefi guaso aba, na sɛ yɛte dua no ase a, yehu nea ɛrekɔ so wɔ ase hɔ nyinaa. Sɛ yehu sɛ wɔasi afi kar mu kurakura nkɛntɛn akɛse no pɛ a, yɛde mmirika sian ntrapoe 125 no kɔboa wɔn ma wɔde nneɛma a wɔkɔtotɔe no ba fie.\nNtrapoe 125 no nkyɛn\nNá yɛwɔ mfikyifuw bi a bɛten bi si hɔ, na na nnomaa bi a wɔfrɛ wɔn mynah ayeyɛ wɔn berebuw wɔ so. Ná yehu sɛ nnomaa no tu di akɔneaba, na yɛte wɔn su. Ná me nanabea taa tena ntrapoe no so wɔ abɔnten pon no ano to anansesɛm kyerɛ yɛn; ná ɔyɛ no sɛnea ɔrekyerɛ nnomaa no su ase. Mekae nneɛma bebree a na yɛyɛ wɔ fie hɔ no ma m’ani gye. Ná yɛserew bom, su bom, di agoru bom, nwenwene bom; yɛyɛɛ biribiara boom, na yɛboom tenae sɛ abusua kɛse biako. Nea ɛkyɛn ne nyinaa no, ɛha na yefii ase suaa Ɔbɔadeɛ Yehowa ne ne Ba Yesu Kristo ho ade.\nAnsa na yɛrebesua Yehowa ho ade no, na yɛyɛ ɔsom mu amanne pii wɔ Hindusom no mu da biara. Ná yɛtaa nso hyɛ fã akɛse to nsa frɛ nkurɔfo ma wɔbɛkotow anyame ne anyamewa ahorow ahorow. Saa afahyɛ no bi ase no, na ade tumi tɔ me nanabea so ma ɔne ahonhom kasa, na edu anadwo dasum a na wokum mmoa bɔ afɔre de pata ahonhom no. Ná me nanabarima taa de ne sika boa ma wosisi sukuu adan ne Hindu asɔredan, na ɔde bi nso boaa sukuu no ne asɔredan ahorow no nkɔso.\nNea Ɛyɛe a Yehuu Yehowa Ho Nokwasɛm\nAfe 1972 mu no, me nanabarima yare wui. Asram kakra akyi no, me papa nua kumaa yere a yɛfrɛ no Indervathey a yɛsan frɛ no Jane no gyee Ɔwɛn-Aban ne Nyan! fii Yehowa Adansefo baanu bi hɔ. Akyiri yi, ɛyɛɛ ne yaw paa sɛ wamma wɔn amma fie ne no ammɛbɔ nkɔmmɔ. Saa bere no sɛ Adansefo no ba yɛn fie a, na yɛmma wɔn kwan mma wɔne yɛn nkasa. Nanso bere foforo a wɔbae no, me papa nua yere no ma wɔbaa fie, na ɔkaa aware mu nsɛmnsɛm a me papa nua no asanom akɔfa aba no kyerɛɛ wɔn. Ná afipamfo ne abusuafo atu ɔbea no fo sɛ onnyae aware. Adansefo no kyerɛkyerɛɛ sɛnea Onyankopɔn bu aware mu kyerɛɛ no. (Mateo 19:6) Me papa nua yere no ani gyee Bible afotu no ho, na ɛyɛɛ no dɛ nso sɛ ohui sɛ yebetumi anya asetena papa wɔ asase so ha daakye. * Adwene a onyae sɛ obegyae ne kunu no, oyi fii ne tirim, na ɔne Adansefo no suaa Bible ntoatoaso. Bere a ɔresua ade wɔ asa so no, na akorafo a aka no nso hyehyɛ wɔn dan mu retie.\nEwiee ase no, na akorafo no nyinaa abɛka Bible adesua no ho. Ná Ante Jane taa ka nea wasua no bi kyerɛ yɛn, na na ɔka Ɔkyerɛkyerɛfo Kɛse no a Yebetie No * nhoma no mu nsɛm kyerɛ yɛn. Bere a me papa nuanom hui sɛ wɔn yerenom resua Bible no, wofii ase tan yɛn ani. Obiako sesaw yɛn nhoma nyinaa ne yɛn Bible mpo hyew no. Sɛ yɛkɔ asafo nhyiam ba a, na wodidi yɛn atɛm boro yɛn gu so. Me papa nko ara na wanyɛ saa; wanka da sɛ ɔremma yensua Yehowa ho ade. Akorafo baanan no nyinaa toaa so kɔɔ asafo nhyiam no, na ɔdɔ a wɔwɔ ma Yehowa Nyankopɔn no yɛɛ kɛse.\nAfe 1974 mu no, Ante Jane bɔɔ asu bɛyɛɛ Yehowa Dansefo, na ankyɛ na me maame ne akorafo a aka no nso bɔɔ asu. Eduu baabi no, me nanabea gyaee Hindusom no. Mfe pii no, midii wɔn akyi kɔɔ Kristofo nhyiam no bi. Afei bere bi a yɛkɔɔ Yehowa Adansefo ɔmantam nhyiam bi ase no, Ɔdansefo bi a wɔfrɛ no Shameela Rampersad bisaa me sɛ, “Dabɛn na wobɛbɔ asu?” Mibuae sɛ, “Obiara ne me nsuaa Bible da, enti merentumi mmɔ asu.” Ɔyɛe sɛ ɔne me besua ade. Nhyiam a edi hɔ a wɔyɛɛ no December 16, 1977 no, mebɔɔ asu. Eduu baabi no, nnipa 27 a bere bi na yɛn nyinaa te fie hɔ no, na yɛn mu 18 abɔ asu. Nanso bere a merekɔyɛ oprehyɛn no, na me papa Sonny Deva da so yɛ Hinduni.\nAsɛm a ɛwɔ Filipifo 4:6, 7 no aboa me paa, titiriw bere a wɔka kyerɛɛ me sɛ ade kɛse bi ahon me tirim no. Saa kyerɛwsɛm no ka sɛ: “Munnnwinnwen biribiara nnhaw mo ho, na mmom momfa mpaebɔ ne nkotɔsrɛ ne aseda so mfa mo adesrɛ nto Onyankopɔn anim ade nyinaa mu; na Onyankopɔn asomdwoe a ɛboro adwene nyinaa so no bɛbɔ mo koma ne mo adwene nsusuwii ho ban denam Kristo Yesu so.” Ɛyɛ den sɛ wobɛka sɛ ‘worennwen biribiara nhaw wo ho,’ ɛnkanka bere a wɔaka akyerɛ wo sɛ wugyina owu ne nkwa nkwanta no. Mfiase no misui saa ara, na afei mebɔɔ Yehowa mpae. Efi saa bere no, minyaa “Onyankopɔn asomdwoe a ɛboro adwene nyinaa so no.”\nSɛnea mɛka no no, Yehowa Nyankopɔn soo me nsa nifa, na metee nka paa sɛ wannyae me mu da. (Yesaia 41:13) Ɔboaa me ma mede akokoduru kyerɛkyerɛɛ mu kyerɛɛ wɔn a wɔrebɛyɛ me oprehyɛn no sɛ masi m’adwene pi sɛ medi Bible mmara so atwe me ho afi mogya ho. (Asomafo Nnwuma 15:28, 29) Ɛno nti dɔkota a ɔrebɛyɛ me oprehyɛn ne nea ɔbɛhwɛ sɛ mente yaw no ne me yɛɛ adwene sɛ wɔremma me mogya wɔ oprehyɛn no mu. Wowiei no, dɔkota no ka kyerɛɛ me sɛ wɔatumi ayi nea ahon me tirim no nyinaa, na biribiara kɔɔ pɛpɛɛpɛ. Ɔsan kae sɛ onhuu obiara a wɔayɛ no oprehyɛn kɛse saa wɔ ne tirim a ne ho ayɛ no den ntɛm saa da.\nNnawɔtwe abiɛsa akyi no, bere a me ho reto me a meda mpa so wɔ fie no, mitumi ne obi yɛɛ Bible adesua. Asram abien annu na mesan fii ase kaa kar, na mifii adi kɔɔ asɛnka ne Yehowa Adansefo nhyiam ahorow bio. M’ani sɔɔ sɛnea me nuanom Kristofo mmarima ne mmea boaa me na wɔne me yɛɛ asɛnka adwuma no. Wɔamma anka me nkutoo da, na bere nyinaa na wɔhwɛ hu sɛ madu fie dwoodwoo. Migye di sɛ Bible mu nsɛm a wɔakyere agu afiri so a mebɔ tiei ne me som adwuma a mamfa anni agoru no nso boa maa me ho tɔɔ me ntɛm.\nM’ani gyei nso sɛ wɔyɛɛ me oprehyɛn no wiei no, me papa penee so sɛ Adansefo no ne no nyɛ Bible adesua. Ɔbɔɔ asu bere a na wadi mfe 73, na seesei ɔresom Yehowa denneennen. Ɛnnɛ m’abusuafo bɛboro 40 na wɔabɛka yɛn ho ne yɛn resom Yehowa. Seesei m’aniwa nifa asɛe, na nnade nso na ekurakura me tikora mu, nanso mehwɛ kwan sɛ asase so Paradise a ɛbɛba daakye no, Yehowa bɛyɛ “nneɛma nyinaa foforo.”—Adiyisɛm 21:3-5.\nMe ne me kunu (benkum so), me babea, ne m’awofo\nYehowa adaworoma, manya okunu a ɔdɔ me; ɔyɛ asafo mu panyin nso. Mewɔ babea hoɔfɛfo a wɔfrɛ no Clerista, na ɔboa me ma meyɛ bere nyinaa som adwuma no. Yehowa Nyankopɔn ahyira me som adwuma no paa. Ebesi nnɛ no, matumi aboa nnipa pii a me ne wɔn sua Bible ama Onyankopɔn Asɛm a ɛwɔ tumi no asesa wɔn asetena. Wɔn mu bɛyɛ 30 ahyira wɔn nkwa so ama Onyankopɔn abɔ su.\nMewɔ anidaso paa wɔ me komam sɛ bere bi bɛba a Yehowa Nyankopɔn begye yɛn afi wiase abɛbrɛsɛ mu de yɛn akɔ asase so paradise.\n^ nky. 12 Sɛ wopɛ sɛ wuhu nea enti a Onyankopɔn bɔɔ asase a, hwɛ nhoma a wɔato din Dɛn na Bible Kyerɛkyerɛ Ankasa? ti 3. Yehowa Adansefo na wotintimii.\n^ nky. 13 Yehowa Adansefo na wotintimii nanso seesei wɔagyae yɛ.


Yɛde Yɛn Ho Ato Yehowa So Anya Nhyira Pii | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nYɛde Yɛn Ho Ato Yehowa So Anya Nhyira Pii\nMalcolm Allen anom asɛm\nWiase a yɛwom yi obi nnim ɔkyena asɛm; ɛtɔ da bi a nneɛma kɔ yiye, ɛtɔ da nso a na emu ayɛ den paa. Nanso sɛ obi amfa ne ho anto ne ho so na ɔde ne ho to Yehowa so a, ohyira no. Me ne me yere ahu sɛ saa asɛm yi yɛ nokware. Bere tenten a yɛde atena nyinaa Yehowa nnyaw yɛn. Ma yɛmmɔ wo yɛn asetenam nsɛm kakra.\nME PAPA ne me maame hyiae 1919 wɔ nhyiam bi a Bible Asuafo no yɛe wɔ Cedar Point, Ohio, U.S.A. ase. Saa afe no ara na wɔwaree. Wɔwoo me 1922, na mfe abien akyi no, wɔwoo me nua Paul. Wɔfrɛ me yere Grace, na wɔwoo no afe 1930. Yɛfrɛ n’awofo Roy ne Ruth Howell, na na wɔyɛ Bible Asuafo. Na ne nananom nso yɛ Bible Asuafo, na na wɔn adamfo ne Onua Charles Taze Russell.\nMihyiaa Grace afe 1947, na yɛwaree July 16, 1949. Ansa na yɛreware no, yɛtenaa ase susuw nea yɛbɛyɛ daakye ho. Yɛde yɛɛ yɛn botae sɛ yɛbɛyɛ bere nyinaa som adwuma no, enti yɛrenwo. Yefii akwampae adwuma ase October 1, 1950. Afei 1952 mu no, wɔpaw me sɛ ɔmansin sohwɛfo.\nAKWANTU ADWUMA NE GILEAD\nYɛn baanu nyinaa hui sɛ yebehia mmoa na yɛatumi ayɛ adwuma a wɔde ahyɛ yɛn nsa no. Misuaa nneɛma pii fii anuanom mmarima a wɔn ho akokwaw hɔ, na mehwɛe sɛ menya obi ma waboa Grace nso. Na yɛwɔ adamfo bi a ɔde Marvin Holien, na na wayɛ ɔhwɛfo kwantufo akyɛ, enti me ne no bɔɔ asɛm no ho nkɔmmɔ. Meka kyerɛɛ no sɛ Grace nyinii na onni suahu pii. Mibisaa no sɛ: “Wubenya obi ma ɔne no abom ayɛ asɛnka adwuma no de atete no?” Ɔkae sɛ onim onuawa bi a yɛfrɛ no Edna Winkle a obetumi aboa no. Ná wayɛ akwampae adwuma no akyɛ. Akyiri yi Grace kae sɛ, sɛ ɔne Edna kɔ asɛnka a, onya akokoduru di adanse. Afei sɛ obi mpɛ sɛ otie asɛm no mpo a, na Edna nim nea ɔbɛka. Bio, Edna kyerɛɛ Grace sɛnea ɔbɛyɛ aso atie nkurɔfo na watumi ama wɔn mmuae a ɛfata. Grace kae sɛ: “Ná ɔno ara ne obi a mihia!”\nFi Benkum: Nathan Knorr, Malcolm Allen, Fred Rusk, Lyle Reusch, Andrew Wagner\nMe ne Grace som amansin abien wɔ Iowa mantam mu ne Minnesota ne South Dakota afã bi. Ɛno akyi woyii yɛn kɔɔ New York kɔsom Ɔmansin 1, na na Brooklyn ne Queens nyinaa ka saa ɔmansin no ho. Saa ɔmansin no ara mu na na Brooklyn Heights asafo no wɔ. Ná wohyia wɔ Ahenni Asa a ɛwɔ Betel no so, na na Betel abusua no mufo pii a wɔn ho akokwaw wɔ saa asafo no mu. Yehui paa sɛ yɛn nimdeɛ nnu baabiara. Nanso bere a memaa ɔkasa a edi kan wɔ saa asafo no mu wiei no, Onua Nathan Knorr baa me nkyɛn bɛka kyerɛɛ me sɛ: “Malcolm, afotu a wode maa yɛn no ye paa; yɛde bɛyɛ adwuma. Kae sɛ, sɛ wuhu biribi na wantu yɛn fo a, na woammoa yɛn. Ɛba saa a, ahyehyɛde no rennya wo so mfaso ahe biara. Kɔ so yɛ adwuma pa a woreyɛ no.” Yɛpɔn adesua no, meka kyerɛɛ Grace. Bere a yeduu yɛn dan mu wɔ Betel hɔ ara no, ɔbrɛ ne akomatu nti yesui.\n“Kae sɛ, sɛ wuhu biribi na wantu yɛn fo a, na woammoa yɛn. Ɛba saa a, ahyehyɛde no rennya wo so mfaso ahe biara. Kɔ so yɛ adwuma pa a woreyɛ no”\nAsram kakra akyi no, yɛn nsa kaa krataa sɛ yɛnkɔ Gilead Sukuu. Ná yɛka adesuakuw a ɛto so 24 no ho, na na yebewie February 1955. Ansa na yɛrekɔ sukuu no, wɔka kyerɛɛ yɛn sɛ ɛnyɛ asɛmpatrɛw adwuma nti na yɛrekɔ sukuu no. Mmom ɛbɛboa yɛn ma yɛatumi ayɛ akwantu adwuma no yiye. Na sukuu no yɛ akwannya kɛse paa ma yɛn, na ɛkyerɛɛ yɛn ahobrɛase nso.\nFern ne George Couch, ne Grace ne me wɔ Gilead, 1954\nBere a yewie sukuu no, wɔma yɛkɔyɛɛ ɔmantam adwuma. Yɛyɛɛ adwuma no wɔ Indiana, Michigan, ne Ohio. December 1955, da bi a yɛnkaa bi nhyɛɛ mu no, yɛn nsa kaa krataa fii Onua Knorr hɔ. Ɔkae sɛ: “Monka no pen nkyerɛ me. Sɛ mopɛ sɛ moba Betel bɛtena ha anaa mopɛ sɛ moba bere tiaa bi na akyiri yi mokɔsom wɔ amannɔne a, momma minhu. Sɛ nso mopɛ ɔmansin ne ɔmantam adwuma no a, monka nkyerɛ me.” Yɛka kyerɛɛ no sɛ adwuma biara a asafo no de bɛma yɛn no, yɛayɛ krado sɛ yɛbɛyɛ. Enti ntɛm ara na Betel frɛɛ yɛn sɛ yɛmmɛyɛ adwuma wɔ hɔ!\nBere a mewɔ Betel no minyaa hokwan maa ɔkasa wɔ United States afã horow nyinaa. Metetee mmerante pii ma akyiri yi Yehowa ahyehyɛde no de dwumadi hyehyɛɛ wɔn nsa. Akyiri yi mekɔyɛɛ Onua Knorr kyerɛwfo. Ná yɛn ɔfese no na ɛhwɛ asɛnka adwuma a yɛyɛ wɔ wiase nyinaa no so.\nMereyɛ adwuma wɔ Ɔsom Dwumadibea, 1956\nBaabi a m’ani gyei paa ne Ɔsom Dwumadibea. Mekɔtoo T. J. (Bud) Sullivan wɔ hɔ. Ɔno na bere bi na ɔhwɛ hɔ; ɔyɛɛ saa mfe pii. Anuanom foforo nso boaa me. Wɔn mu biako ne Fred Rusk. Ɔno na wɔde me maa no sɛ ɔntete me. Mekae sɛ da bi mibisaa no sɛ, “Fred, adɛn na mekyerɛw krataa a wosesa nneɛma pii wom saa?” Ɔserewee na ɔkae sɛ, “Malcolm, sɛ worekasa a, wubetumi akyerɛkyerɛ w’asɛm mu, nanso sɛ worekyerɛw krataa, ɛnkanka krataa a efi Betel a, ɛsɛ sɛ biribiara yɛ pɛpɛɛpɛ na ɛtɔ asom.” Afei ɔka kyerɛɛ me sɛ, “Ka wo koma to wo yam; worebɔ wo ho mmɔden paa, na nneɛma bɛyɛ yiye.”\nBere a yɛwɔ Betel no, Grace yɛɛ nnwuma ahorow pii. Adwuma biako a na n’ani gye ho ne sɛ obesiesie adan mu. Besi nnɛ nyinaa sɛ yehyia anuanom a na wɔyɛ mmerante wɔ Betel saa bere no a, wɔka kyerɛ Grace sɛ: “Wo na wokyerɛɛ me sɛnea wɔto mpa, na na me maame ani gye nea woreyɛ no ho.” Grace yɛɛ adwuma wɔ Nsɛmma Nhoma, Nkrataa, ne Kasɛt dwumadibea nso. Nnwuma ahorow ahorow a ɔyɛe yi ma ohui sɛ adwuma biara a Yehowa ahyehyɛde no de bɛma yɛn anaa baabiara a ɛbɛka sɛ yɛnkɔsom no, ɛyɛ hokwan ne nhyira kɛse. Ɛnnɛ mpo wubisa Grace a, asɛnkoro no ara na ɔbɛka.\nNSAKRAE A YƐAYƐ\nBɛyɛ 1975 mu hɔ baabi no, na yɛn awofo agow enti na ehia sɛ obi hwɛ wɔn. Yehui sɛ ɛsɛ sɛ yɛyɛ ho biribi. Ná yɛmpɛ sɛ yefi Betel na yegyaw anuanom mmarima ne mmea a yɛne wɔn abɔ bere tenten no hɔ. Nanso na ɛyɛ m’asɛde sɛ mehwɛ yɛn awofo. Na asɛm no yɛ den, nanso akyiri yi yefii Betel. Ná yɛwɔ anidaso sɛ nneɛma yɛ yiye a, yɛbɛsan akɔ.\nNea ɛbɛyɛ na yɛanya sika kakra ahwɛ yɛn ho no, mepɛɛ adwuma bi yɛe. Ná mewɔ insurance adwuma bi mu. Ná mebɔ adwuma no ho dawuru kyerɛ afoforo. Bere a wɔretete me no, adwumam panyin biako kaa biribi kyerɛɛ me, na daa mekae saa asɛm no. Ɔkae sɛ: “Adwuma yi deɛ, anwummere anwummere na yɛyɛ no. Saa bere no na wubenya nnipa. Biribiara nni hɔ a ɛho hia sen sɛ wobɛkɔ nkurɔfo nkyɛn anwummere biara.” Meka kyerɛɛ no sɛ, “Migye di sɛ wunim nea woreka, na merennye wo akyinnye. Nanso me som ne ade a edi kan wɔ m’asetenam na ɛnyɛ afei na merebɛsesa m’adwene wɔ ho. Anwummere bi wɔ hɔ a, metumi akɔyɛ adwuma no bi. Nanso Benada ne Yawda anwummere biara, mekɔ nhyiam titiriw bi.” Mamfa adwuma ansesa asafo nhyiam, na Yehowa hyiraa me paa.\nNá me maame wɔ mmerewa ne nkwakoraa atenae, na owui July 1987 wɔ yɛn anim. Afei nɛɛse panyin a ɔwɔ hɔ no baa Grace nkyɛn bɛka kyerɛɛ no sɛ: “Awuraa Allen, kɔ fie kɔhome kakra. Obiara nim sɛ woantoto w’asebea yi ase koraa; wohwɛɛ no paa. Enti ka wo koma to wo yam; woayɛ wo fam deɛ.”\nSaa bere no nyinaa na Betel da so ara da yɛn koma so, enti December 1987 no, yɛkyerɛw kɔe sɛ yɛpɛ sɛ yɛsan kɔsom wɔ hɔ. Nanso anni da bi na yehui sɛ Grace anya kokoram wɔ ne nsono mu. Wɔyɛɛ no oprehyɛn maa ne ho tɔɔ no, enti wɔka kyerɛɛ no sɛ ɔne kokoram nni hwee yɛ bio. Saa bere no ara na Betel kyerɛw yɛn. Wɔka kyerɛɛ yɛn sɛ yɛnkɔ so nyɛ ɔsom adwuma no wɔ yɛn asafo mu. Ná yɛasi yɛn bo sɛ yɛbɛkɔ so ayɛ pii wɔ Ahenni adwuma no mu.\nAkyiri yi minyaa adwuma wɔ Texas. Ná awɔw nni hɔ kɛse enti yehui sɛ ɛhɔ bɛyɛ ama yɛn, na ampa-ne-ampa ara ɛhɔ ye ma yɛn. Yɛatena Texas mfe 25, na anuanom mmarima ne mmea a wɔwɔ hɔ ntoto yɛn ase koraa.\nMfe kakra ntam ni, Grace anya kokoram wɔ ne nsono mu, ne mene ase, ne ne nufu mu. Nanso onnwiinwii da. Afei Grace nsɔre ntia me, mmom obu me sɛ ne kunu. Nkurɔfo taa bisa no sɛ, “Dɛn na ama mo aware asɔ saa na daa mo anim yɛ sereserew yi?” Ɔka kyerɛɛ wɔn sɛ nneɛma anan na aboa yɛn: Yɛyɛ nnamfo, yɛbɔ nkɔmmɔ daa, yenya bere ma yɛn ho, na sɛ asɛm bi ba yɛn ntam a, yɛmfa abufuw nkɔda. Ɛwom, obiara tumi fom ne yɔnko nanso yɛde kyɛ na yɛma yɛn werɛ fi. Eyi aboa yɛn paa.\n“Fa wo ho to Yehowa so bere nyinaa, na sɛ ɔma biribi ho kwan a, gye tom”\nSɔhwɛ a yɛafa mu nyinaa no, yɛasua nneɛma pii afi mu:\nFa wo ho to Yehowa so bere nyinaa, na sɛ ɔma biribi ho kwan a, gye tom. Mmfa wo ho ntweri w’ankasa ntease.—Mmeb. 3:5, 6; Yer. 17:7.\nMa Bible nkyerɛ wo kwan wɔ biribiara mu. Ehia sɛ yetie Yehowa ne ne mmara. Sɛ yɛantie no a, ɛkyerɛ sɛ yɛbɛyɛ no so asoɔden; yɛrentumi nka sɛ yegyina mfinimfini.—Rom. 6:16; Heb. 4:12.\nAde a ɛho hia paa ne sɛ yebenya din pa wɔ Yehowa anim. Fa Yehowa apɛde di kan wɔ w’asetenam, ɛnyɛ ahonyade.—Mmeb. 28:20; Ɔsɛnk. 7:1; Mat. 6:33, 34.\nSrɛ Yehowa na ɔmma wo ahoɔden a wode bɛyɛ n’adwuma no yiye. Hwɛ nea wubetumi ayɛ, ɛnyɛ nea worentumi nyɛ.—Mat. 22:37; 2 Tim. 4:2.\nMa ɛntena w’adwenem sɛ ahyehyɛde foforo biara nni hɔ a Yehowa gye tom na ohyira so.—Yoh. 6:68.\nMe ne Grace atena bɛyɛ mfe 65 ni, na yɛn mu biara de bɛboro mfe 75 asom Yehowa. Sɛ yɛse yɛreka anigye a yɛanya wɔ Yehowa som mu saa bere yi nyinaa a, anka adagyew bɛbɔ yɛn. Yɛn mpaebɔ ne sɛ yɛn nuanom mmarima ne mmea nyinaa nso behu sɛ, sɛ obi de ne ho to Yehowa so a, nhyira pii wom.


Nna mu nkitahodi a ɛmfata (1-30)\nƐnsɛ sɛ musuasua Kaananfo (3)\nAbusuafo a wɔbɛn paa (6-18)\nƆbea a wayɛ bra (19)\nMmarima a wɔne mmarima da (22)\nOnipa a ɔne aboa da (23)\n‘Mommma mo ho nngu fĩ, anyɛ saa a, asaase no bɛfe mo agu’ (24-30)\n18 Yehowa toaa so ka kyerɛɛ Mose sɛ: 2 “Ka kyerɛ Israelfo sɛ, ‘Mene Yehowa mo Nyankopɔn.+ 3 Ɛnsɛ sɛ musuasua Egyptfo a na mote wɔn asaase so no, na Kaananfo a mede mo rekɔ wɔn asaase so no nso, ɛnsɛ sɛ musuasua wɔn+ anaa mudi wɔn amanne akyi. 4 M’atemmusɛm so na munni, na m’ahyɛde mu na monnantew.+ Mene Yehowa mo Nyankopɔn. 5 Munni m’ahyɛde ne m’atemmusɛm so. Obiara a ɔbɛyɛ saa no nam so benya nkwa.+ Mene Yehowa. 6 “‘Ɛnsɛ sɛ mo mu biara ne ne busuani a ɔbɛn no paa nya nna mu nkitahodi.*+ Mene Yehowa. 7 Ɛnsɛ sɛ wo ne wo papa nya nna mu nkitahodi, na ɛnsɛ sɛ wo ne wo maame nso nya nna mu nkitahodi. Ɔyɛ wo maame, enti ɛnsɛ sɛ wo ne no da. 8 “‘Ɛnsɛ sɛ wo ne wo papa yere da.+ Woyɛ saa a, woagu wo papa anim ase.* 9 “‘Wowɔ nuabea a ɔyɛ wo papa babea anaa wo maame babea a, sɛ wɔwoo mo wɔ ofi baako mu oo, sɛ ɛsono baabi a wɔwoo obiara oo, ɛnsɛ sɛ wo ne no da.+ 10 “‘Ɛnsɛ sɛ wo ne wo babarima babea anaa wo babea babea da, efisɛ ɛyɛ w’ankasa adagyaw. 11 “‘Wo papa babea a ɔne ɔbea foforo awo no no, ɛnsɛ sɛ wo ne no da. Ɔyɛ wo papa ba, enti ɔyɛ wo nuabea. 12 “‘Ɛnsɛ sɛ wo ne wo papa nuabea da. Ɔne wo papa yɛ mogya koro.+ 13 “‘Ɛnsɛ sɛ wo ne wo maame nuabea da, efisɛ ɔne wo maame yɛ mogya koro. 14 “‘Ɛnsɛ sɛ wo ne wo papa nuabarima yere da. Ɛbɛyɛ animguase ama wo papa nuabarima no,* efisɛ ne yere yɛ wo maame.+ 15 “‘Ɛnsɛ sɛ wo ne wo ba yere da.+ Ɔyɛ w’ase, enti ɛnsɛ sɛ wo ne no da. 16 “‘Ɛnsɛ sɛ wo ne wo nua yere da,+ efisɛ ɛbɛyɛ animguase ama wo nua no.* 17 “‘Ɛnsɛ sɛ wo ne ɔbea ne ne babea nyinaa da,+ na ɛnsɛ sɛ wo ne ne babarima babea anaa ne babea babea da. Wɔyɛ n’abusuafo a wɔbɛn no. Woyɛ saa a, ɛyɛ ahohwibra.* 18 “‘Nware ɔbea nka ne nuabea ho mma wɔmmɛyɛ akorafo,+ na ɛnsɛ sɛ wo ne no da bere a ne nua no da so te ase. 19 “‘Nkɔ ɔbea a wayɛ bra ho ne no nkɔda. Ne ho ntew.+ 20 “‘Ɛnsɛ sɛ wo ne wo yɔnko yere da de gu wo ho fĩ.+ 21 “‘Ɛnsɛ sɛ woma wɔde wo ba biara bɔ afɔre ma Molek.+ Nyɛ saa mfa ngu wo Nyankopɔn din ho fĩ.+ Mene Yehowa. 22 “‘Wo ne ɔbarima nnna sɛnea wo ne ɔbea da.+ Ɛyɛ akyiwade. 23 “‘Ɛnsɛ sɛ ɔbarima ne aboa da de gu n’ankasa ho fĩ, na ɛnsɛ sɛ ɔbea de ne ho ma aboa ma ɔne no da.+ Ɛyɛ akyiwade. 24 “‘Mfa eyinom biara ngu wo ho fĩ, efisɛ eyi na ama aman a merepam wɔn afi w’anim yi ho agu fĩ.+ 25 Ɛno nti asaase no ho agu fĩ, na mede ne bɔne ho akatua bɛba no so, na ɛbɛfe so nnipa agu.+ 26 Na mo de, munni m’ahyɛde ne m’atemmusɛm so,+ na ɛnsɛ sɛ moyɛ akyiwade yi bi. Kuromanni oo, ɔhɔho a wabɛsoɛ mo mu oo, ɛnsɛ sɛ obiara yɛ bi.+ 27 Akyiwade yi nyinaa na wɔn a wɔtenaa asaase no so ansa na moreba no yɛe.+ Ɛno nti na seesei asaase no ho ntew no. 28 Ɛba saa a, asaase no remfe mo ngu te sɛ aman a wɔtenaa so ansa na moreba no, efisɛ moangu ho fĩ. 29 Obiara a ɔbɛyɛ akyiwade yi bi no, wobekum no.* 30 Monhwɛ nni m’ahyɛde so na moanyɛ amanne tantan a wɔn a wɔtenaa asaase no so ansa na moreba no yɛe no bi,+ na angu mo ho fĩ. Mene Yehowa mo Nyankopɔn.’”\n^ Nt., “koyi ne busuani adagyaw so.”\n^ Nt., “Ɛyɛ wo papa adagyaw.”\n^ Nt., “Nyi wo papa nuabarima no adagyaw so.”\n^ Nt., “efisɛ ɛyɛ wo nua adagyaw.”\n^ Anaa “wobetwa saa ɔkra no afi ne man mu.”


Awurade Anwummeduan—Afahyɛ a Ɛhyɛ Onyankopɔn Anuonyam - Yehowa Adansefo Intanɛt Dwumadibea\nKENKAN WƆ Acholi Afrikaans Albanian Amharic Arabic Armenian Assamese Ateso Australian Sign Language Aymara Bambara Baoule Basque Bengali Bicol Bislama Bissau Guinean Creole Boulou British Sign Language Bulgarian Cakchiquel (Central) Cambodian Catalan Cebuano Chichewa Chilean Sign Language Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Costa Rican Sign Language Croatian Czech Dangme Danish Drehu Dutch Ecuadorian Sign Language Efik English Estonian Ewe Faroese Fijian Filipino Sign Language Finnish Finnish Sign Language French French Sign Language Ga Galician Garifuna Georgian German German Sign Language Greek Greenlandic Guarani Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Icelandic Igbo Iloko Indonesian Isoko Italian Japanese Japanese Sign Language Jula Kabiye Kabyle Kalenjin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Konkani (Roman) Korean Korean Sign Language Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Lunda Luo Luvale Macedonian Malagasy Malay Malayalam Maltese Mam Mapudungun Marathi Marshallese Mauritian Creole Maya Mazatec (Huautla) Mende Mexican Sign Language Mingrelian Miskito Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Niuean Norwegian Nuer Nyaneka Nyungwe Nzema Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Rarotongan Romanian Rotuman Runyankore Russian Russian Sign Language Rutoro Samoan Sango Saramaccan Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yapese Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nAwurade Anwummeduan—Afahyɛ a Ɛhyɛ Onyankopɔn Anuonyam\nWƆAKA akyerɛ Kristofo sɛ wɔnhyɛ Kristo wu Nkaedi no ho fã. Wɔsan frɛ afahyɛ yi “Awurade anwummeduan.” (1 Korintofo 11:20) Dɛn na ɛma afahyɛ yi yɛ nea ɛho hia yiye? Bere bɛn ne ɔkwan bɛn so na ɛsɛ sɛ wodi?\nYesu Kristo de afahyɛ yi sii hɔ anadwo a wodii Yudafo Twam afahyɛ no wɔ afe 33 Y.B. mu. Ná wodi Twam afahyɛ no pɛnkoro pɛ afe biara wɔ Yudafo ɔsram Nisan da a ɛto so 14 no. Ná Yudafo no fi ase bu saa da no fi osutɔbere mu da a adekyee ne adesae tenten yɛ pɛ no so. Saa da yi yɛ da a adekyee tenten bɛyɛ nnɔnhwerew 12, na adesae nso tenten bɛyɛ nnɔnhwerew 12. Ɔsram a edi kan pue wɔ osutɔbere mu bere a adekyee ne adesae tenten yɛ pɛ no na ɛyɛ Nisan ɔsram no ahyɛase. Ɛno akyi nnafua 14, bere a owia akɔtɔ no, na na wodi Twam no.\nYesu ne n’asomafo no boom dii Twam afahyɛ no, na bere a ɔmaa Yuda Iskariot fii adi kɔe akyi no, ɔde Awurade Anwummeduan afahyɛ no sii hɔ. Saa adidi yi besii Yudafo Twam afahyɛ no ananmu, enti ɛsɛ sɛ wodi no pɛnkoro pɛ afe biara.\nMateo Asɛmpa no bɔ amanneɛ sɛ: “Yesu faa paanoo, na ohyiraa so wiei no obubuu mu de maa asuafo no kae sɛ: ‘Munnye nni. Eyi gyina hɔ ma me nipadua.’ Afei ɔfaa kuruwa, na ɔdaa ase no ɔde maa wɔn kae sɛ: ‘Mo nyinaa monnom mu; na eyi gyina hɔ ma me “mogya a wɔde yɛ apam no,” a wobehwie agu ama nnipa bebree bɔne fafiri.’”—Mateo 26:26-28.\nEbinom gye di sɛ Yesu dan paanoo no ne honam ankasa, na ɔdan bobesa no nso ne mogya ankasa. Nanso, bere a Yesu de paanoo yi maa n’asuafo no, na ne honam baabiara ntwae. So na Yesu asomafo no rewe ne nam ankasa, na so na wɔrenom ne mogya ankasa nso? Dabi, efisɛ anka ɛno bɛkyerɛ sɛ wɔwe nnipa nam, na wobu Onyankopɔn mmara so. (Genesis 9:3, 4; Leviticus 17:10) Sɛnea Luka 22:20 kyerɛ no, Yesu kae sɛ: “Kuruwa yi gyina hɔ ma apam foforo a egyina me mogya a wobehwie agu ama mo no so.” So kuruwa no bɛyɛɛ “apam foforo” no ankasa? Ná entumi nyɛ yiye saa, efisɛ apam yɛ nhyehyɛe, na ɛnyɛ ade bi a wotumi hu.\nEnti paanoo no ne bobesa no nyinaa gyina hɔ ma biribi. Paanoo no gyina hɔ ma Kristo nipadua a ɛyɛ pɛ no. Paanoo a wɔde dii Twam no nkae bi na Yesu fa de dii dwuma. Na mmɔkaw biara nni paanoo no mu. (Exodus 12:8) Bible de mmɔkaw gyina hɔ ma bɔne anaa ɔporɔw. Enti, paanoo no gyina hɔ ma Yesu nipadua a ɛyɛ pɛ a ɔde bɔɔ afɔre no. Na bɔne biara nni ne nipadua no mu.—Mateo 16:11, 12; 1 Korintofo 5:6, 7; 1 Petro 2:22; 1 Yohane 2:1, 2.\nBobesa kɔkɔɔ no gyina hɔ ma Yesu mogya. Saa mogya no na ɛma apam foforo no di mũ. Yesu kae sɛ wohwiee ne mogya gu ‘maa bɔne fafiri.’ Ɛno na na ɛbɛma nnipa ho atumi atew wɔ Onyankopɔn anim, na wɔnam so atumi ne Yehowa ayɛ apam foforo. (Hebrifo 9:14; 10:16, 17) Saa apam anaa nhyehyɛe yi na ɛbɛma Kristofo anokwafo 144,000 no atumi akɔ soro. Wɔbɛyɛ ahene ne asɔfo wɔ hɔ ma ɛde nhyira abrɛ adesamma nyinaa.—Genesis 22:18; Yeremia 31:31-33; 1 Petro 2:9; Adiyisɛm 5:9, 10; 14:1-3.\nHenanom na ɛsɛ sɛ wodi aduan no bi wɔ Nkaedi no ase? Ntease wom sɛ wɔn a wɔwɔ apam foforo no mu nkutoo a wɔwɔ anidaso sɛ wɔbɛkɔ soro no na ɛsɛ sɛ wodi paanoo no bi na wɔnom bobesa no nso bi. Onyankopɔn honhom kronkron ma saafo no hu sɛ wɔapaw wɔn sɛ wɔnkɔyɛ ahene wɔ soro. (Romafo 8:16) Yesu nso ne wɔn ayɛ Ahenni apam.—Luka 22:29.\nNa wɔn a wɔwɔ anidaso sɛ wɔbɛtra Paradise asase so daa no nso ɛ? Wodi Yesu ahyɛde no so, na wɔkɔ Awurade Anwummeduan no ase. Wɔkɔ ase sɛ bɛhwɛadefo a wɔkyerɛ anisɔ, nanso wonni bi. Afe biara, Yehowa Adansefo hyia pɛnkoro wɔ Nisan 14, bere a owia akɔtɔ hyɛ Awurade Anwummeduan no ho fã. Ɛwom sɛ nnipa mpem kakraa bi pɛ na wɔwɔ wiase nyinaa a wɔkyerɛ sɛ wɔwɔ anidaso sɛ wɔbɛkɔ soro de, nanso saa afahyɛ yi som bo ma Kristofo nyinaa. Ɛyɛ bere a obiara betumi asusuw ɔdɔ kɛse a Yehowa Nyankopɔn ne Yesu Kristo ada no adi no ho.—Yohane 3:16.\nKae Yesu Wu No\nƐyɛ dwumadi titiriw paa, enti yɛto nsa frɛ wo sɛ wo nso bra bi. Sɛ woba a, wubehu sɛnea Yesu asetena ne ne wu no betumi aboa wo.


Nea Ɛyɛe a Nkwa Fii Aseɛ—Nsɛmmisa Mmienu a Adannandifoɔ Ntumi Mmua\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Tswana Turkish Twi Ukrainian Urdu Vietnamese Xhosa Zulu\nASƐM A ƐDA SO | ƐYƐƐ DƐN NA NKWA BAEƐ?\nNsɛmmisa Mmienu a Ɛsɛ sɛ Yɛsusu Ho\n1 Ɛyɛɛ Dɛn na Nkwa Fii Aseɛ?\nNEA EBINOM KA. Nkwa fi biribi a nkwa nnim mu na ɛbaa prɛko pɛ.\nNEA ENTI A NNIPA BI NNYE MMUAEƐ NO NTOM. Seesei nyansahufoɔ akɔ wɔn anim paa; wɔnim nkwa ho nneɛma nketenkete pii sen kane no. Nanso sɛ wobisa wɔn sɛ, ‘Dɛn paa ne nkwa?’ a, na wɔretoto paapaa so. Sɛ wode ade ketewaa bi a nkwa wom toto biribi a nkwa nnim ho a, wohu sɛ nsonsonoeɛ kɛseɛ da ntam.\nWobisa nyansahufoɔ sɛnea na nneɛma te wɔ asase so mfe ɔpepe pii a atwam no a, nea wɔbɛtumi ayɛ ara ne sɛ wɔbɛbɔ wɔn tirim aka biribi. Sɛ wɔrekyerɛ baabi a nkwa fii aseɛ a, wohu sɛ wɔn adwene nhyia. Ebinom se bepɔ bi na ɛpaeɛ na nkwa fii mu baeɛ. Afoforɔ nso se nkwa fii aseɛ wɔ ɛpo ase. Nyansahufoɔ bi nso susu sɛ nneɛma a ɛka bom yɛ nkwa no fii aseɛ wɔ baabi na ɛnenam wiem ara bɛduu asase so. Nanso wei pia asɛm no to baabi kɛkɛ; ɛmma yɛnhu sɛnea nkwa fii aseɛ.\nNyansahufoɔ ka sɛ nneɛma nketenkete bi na ɛkeka boom bɛyɛɛ nkwammoaa a wɔnim no nnɛ no. Wɔkyerɛ a, nneɛma nketenkete a nkwa wom no fi nneɛma a nkwa nnim mu baa prɛko pɛ, na ɛtumi nya ne nsɛsoɔ pii. Nanso nyansahufoɔ nni adanse biara a ɛkyerɛ sɛ na saa nneɛma nketenkete no wɔ hɔ, na wɔntumi nyɛɛ bi nso.\nAbɔdeɛ a nkwa wom tumi kora nsɛm so de yɛ adwuma ma ɛyɛ nwanwa. Wɔahyehyɛ nkwaboaa biara ma ɛdi dwuma pɔtee bi, na ɛdi “akwankyerɛ” so pɛpɛɛpɛ. Nyansahufoɔ bi de awosu a ɛwɔ nkwammoaa mu no toto kɔmputa mu nsɛm ho, na wɔde sɛnea wɔahyehyɛ nkwammoaa no nso toto kɔmputa afidie no ankasa ho. Nanso nea ɛyɛeɛ a nkwammoaa nyaa awosu a ɛte saa deɛ, nyansahufoɔ ntumi mfa adannandie nkyerɛkyerɛ mu.\nNkwaboaa biara hia nneɛma nketenkete a wɔfrɛ no protein molecule na atumi ayɛ adwuma. Sɛ yɛfa protein molecule baako a, yɛhu sɛ wɔahyehyɛ amino acid pii wom. Bio nso, sɛ protein molecule bɛtumi ayɛ adwuma a, ɛsɛ sɛ ɛdanedane kɔsi sɛ ɛbɛnya afa mmiɛnsa. Enti nyansahufoɔ bi si no pi sɛ yɛrentumi nka sɛ protein molecule baako mpo bi wɔ hɔ a ɛno ara na ɛbaeɛ. Nwomanimfoɔ bi a ɔde Paul Davies kaa sɛ: “Esiane sɛ nkwaboaa biara hia protein ahodoɔ ahodoɔ pii nti, yɛrentumi nka sɛ nkwaboaa no ara na ɛbaeɛ.”\nDƐN NA YƐBƐKA? Nyansahufoɔ de mfie pii ayɛ nhwehwɛmu, na nea abɛda adi ara ne sɛ nkwa fi nkwa mu na ɛba.\n2 Ɛyɛɛ Dɛn na Abɔdeɛ Ahodoɔ Baeɛ?\nNEA EBINOM KA. Berɛ a adeɛ a ɛdi kan a nkwa wom baeɛ no, ɛdanedanee kɔsii sɛ nneɛma afoforɔ fii mu baeɛ. Ɛdidi mu ara na nnipa baeɛ. Yɛnim sɛ ɔkɔtɔ nwo anomaa, nanso ɔkwan bi so no, nea wɔrepɛ akyerɛ ne sɛ ɔkɔtɔ bɛtumi awo anomaa ma ayɛ yie.\nNEA ENTI A NNIPA BI NNYE MMUAEƐ NO NTOM. Nkwammoaa bi ho nsɛm mu dɔ sen afoforɔ. Nwoma bi kyerɛ sɛ, sɛ woyi nea ɛyɛeɛ a nkwa baeɛ to nkyɛn a, ade foforɔ a ɛkyere nyansahufoɔ adwene ne ɔkwan a nkwaboaa bi nyini paapae nya afã ahodoɔ pii.\nNyansahufoɔ ahu sɛ nkwaboaa biara te sɛ ɛdan kɛse bi a mfidie ahodoɔ ahodoɔ wom a ebiara yɛ n’adwuma kama. Nnwuma a ɛyɛ no bi nie: Nkwaboaa no hwɛ ma nnuannuro dane ahoɔdennuro, ɛsiesie nkwaboaa no fã a atɔ kyima, na ɛhwɛ ma n’afã nyinaa yɛ adwuma yie. Sɛ yɛhwɛ asɛm yi a, hwan na ɔbɛtumi aka paa sɛ wei nyinaa baeɛ ara kwa? Nokwasɛm nie, nnipa pii dwene adannandie ho a, ɛnsene wɔn tirim.\nMmadwoa baako na ɛnyini bɛyɛ nnipa, na saa ara na mmoa nso teɛ. Nkwaboaa baako tumi paapae bɛyɛ nipadua akwaa ahodoɔ. Adannandifoɔ ntumi nkyerɛ nea ɛyɛeɛ a nkwaboaa biara “hu” sɛ ɛsɛ sɛ ɛkɔyɛ ani, ano, nsa, ne nea ɛkeka ho.\nSeesei, nyansahufoɔ abɛhu sɛ ansa na aboa bi bɛtumi adane abɛyɛ aboa foforɔ no, gye sɛ nneɛma bi sesa wɔ nkwaboaa no mu fi mfiaseɛ pɛɛ. Nanso wobisa adannandifoɔ nea ɛyɛeɛ a nkwaboaa ketewaa baako mpo baeɛ a, wɔntumi nkyerɛ. Sɛ saa a, ɛnneɛ ɛbɛyɛ dɛn na wɔatumi aka sɛ ɛnam adannandie so na mmoa ahodoɔ a ɛwɔ asase so nyinaa baeɛ? Ɔbenfoɔ bi a ɔde Michael Behe kaa sɛ, “nhwehwɛmu ama nyansahufoɔ ahu nneɛma pii a ɛyɛ nwanwa wɔ mmoa ho. Nanso ɛbɛsi nnɛ, wɔnkaa biribiara a ɛtɔ asom a ɛkyerɛ sɛ saa mmoa yi nyinaa baeɛ ara kwa.”\nNnipa tumi dwene, na wotumi susu nsɛm ho hu nea ɛsɛ sɛ wɔyɛ. Wɔwɔ su bi te sɛ adɔeɛ, ahofama, na wɔnim nea ɛtene ne nea ɛntene. Adannandifoɔ ntumi nka sɛ saa su a ɛwɔ nnipa ho yi nyinaa baeɛ ara kwa.\nDƐN NA YƐBƐKA? Nnipa pii susu sɛ ɛnam adannandie so na nkwa baeɛ, nanso ebinom ne wɔn nyɛ adwene. Nsɛm a adannandifoɔ ka fa nkwa ne nea ɛyɛeɛ a ɛbaeɛ ho no ntɔ nnipa pii asom.\nNea Ɛyɛe a Nkwa Fii Aseɛ—Nsɛmmisa Mmienu a Ɛsɛ sɛ Yɛsusu Ho


Hiob 4 | Intanɛt So Bible| Wiase Foforɔ Nkyerɛaseɛ\n4 Ɛnna Elifas+ a ofi Teman no buae sɛ: 2 “Sɛ obi bɔ mmɔden ka asɛm bi kyerɛ wo a, ɛbɛhaw wo anaa?Nanso hena na obetumi aka ne kasa ahyɛ? 3 Hwɛ! Woateɛ nnipa pii so,+Na nsa a emu agow no, woahyɛ no den.+ 4 Nea ɔrehwe ase no, wo nsɛm ama wasɔre agyina;+Na nkotodwe a ahodwow no, woahyɛ no den.+ 5 Afei a ebi ato wo no, woabotow;Ebi kaa wo yi de, woahaw. 6 Ɛnyɛ wo nyamesuro na ama woanya ahotoso?Ɛnyɛ w’anidaso ne w’akwan a ɛteɛ?+ 7 Mesrɛ wo, kae eyi: Hena na ne ho nni asɛm a wɔasɛe no pɛn?Na ɛhe na wɔapopa obi a ɔteɛ+ pɛn? 8 Nea mahu ne sɛ wɔn a wosusuw bɔneNe wɔn a wodua ɔhaw no, ɛno ara na wotwa.+ 9 Onyankopɔn home mu na wɔsɛe,Na n’abufuhyew mu na wɔn awiei ba. 10 Gyata bobom, wɔte gyataforo nne,Nanso gyatanini sẽ bubu. 11 Hanam a enni hɔ nti, gyata wu,Na gyata mma bɔ pete. 12 Asɛm bi wiawiaa ne ho baa me nkyɛn,Na etwaa m’asom+ ketewaa bi wɔ 13 Ɔdadwen a efi anadwo anisoadehu mu no mu,Bere a nnahɔɔ tɔ nnipa so no. 14 Ehu kaa me, me ho popoe,Na ehu hyɛɛ me nnompe nyinaa mã. 15 Honhom bi betwaam wɔ m’anim;Me ho nhwi sɔresɔree. 16 Ebegyinaa hɔ dinnNanso manhu sɛnea ɛte;Biribi begyinaa m’ani so;Ɛhɔ tɛm dinn, na afei metee ɛnne bi sɛ: 17 ‘Onipa desani—obetumi ateɛ asen Onyankopɔn anaa?Na ɔbarima ho betumi atew asen ne Bɔfo?’ 18 Hwɛ! Onni gyidi wɔ n’asomfo mu,Na n’abɔfo nso, obu wɔn sɛ wɔtɔ sin; 19 Na wɔn a wɔtete dɔtedan mu de, obebu wɔn dɛn,Wɔn a wɔn fapem yɛ dɔte no!+Wɔyam wɔn ntɛm sen abubummabaa. 20 Ebefi anɔpa akosi anwummere no, na wɔayam koraa;Wɔyera korakora a obiara nnwen ho. 21 Wɔn ntamadan hama no, wɔntetewee anaa?Nyansa a wonni nti, wowuwu.


Dɛn na Bible Ka Fa Akodie Ho?\nKENKAN WƆ Acholi Afrikaans Albanian Amharic Arabic Armenian Aymara Baoule Batak (Toba) Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Chol Cibemba Croatian Czech Danish Dutch Efik English Estonian Ewe Fijian Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Iban Icelandic Igbo Iloko Indonesian Italian Japanese Javanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kwangali Kwanyama Lamba Lhukonzo Lingala Lithuanian Luganda Luo Luvale Macedonian Malagasy Maltese Mam Maya Mazatec (Huautla) Moore Myanmar Nahuatl (Guerrero) Nahuatl (Huasteca) Ndebele Ndebele (Zimbabwe) Ndonga Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Pidgin (Cameroon) Polish Portuguese Quechua (Bolivia) Quichua (Imbabura) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Tetun Dili Thai Tigrinya Tlapanec Tojolabal Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Urdu Venda Vietnamese Wayuunaiki Xhosa Yoruba Zande Zapotec (Isthmus) Zulu\nWobɛyi saa asɛmmisa no ano sɛn? Nnipa pii susu sɛ Onyankopɔn pene akodie so. Nea enti a wɔka saa ne sɛ, tete no Onyankopɔn hyɛɛ sɛ n’asomfo binom nkɔ ako, na Bible foa asɛm yi so. Ebinom nso ka sɛ Yesu, Onyankopɔn Ba no kyerɛkyerɛɛ n’akyidifo sɛ wɔnnɔ wɔn atamfo. (Mateo 5:43, 44) Enti wɔsusu sɛ na Onyankopɔn pene akodie so, na seesei deɛ ɔmpene so.\nWodwene ho sɛn? Onyankopɔn pene akodie so anaa? Sɛ wogye di sɛ ɔpene so a, ɛnneɛ sɛ aman mmienu de si ani a, hwan akyi na Onyankopɔn bɛgyina? Nsɛmmisa yi ho mmuaeɛ bɛboa wo ama woahu sɛ ebia adwene a wowɔ wɔ ɔko ho no yɛ papa anaasɛ ɛnyɛ papa. Yɛmfa no sɛ aman mmienu reko, na wo deɛ wogye di sɛ Onyankopɔn pene akodie so, na ɔman a wotaa akyi no, ɛno ara nso na Onyankopɔn bɔ no kyidɔm. Wohu no saa a, ɛbɛma w’ani agye na wobɛnya ahotosoɔ sɛ nkonimdie bɛyɛ mo dea ke. Nanso, fa no sɛ atamfo no mmom na Onyankopɔn gyina wɔn akyi, anka wobɛte nka sɛn? Ebia wobɛsan asusu asɛm no ho bio.\nNanso biribi wɔ hɔ a ɛho hia paa. Ɛne sɛ, sɛ wohu Onyankopɔn adwene wɔ akodie ho a, ɛbɛtumi ama woahu sɛnea ɔte. Akodie ama nnipa ɔpepem pii adi amia. Sɛ biribi a ɛte saa ato wo pɛn a, ɛnneɛ ɛhia sɛ wote asɛm a ɛdi so yi ase: Ebinom te nka sɛ akokoakoko ne ɛho amanehunu yɛ Onyankopɔn fɛ, na sɛ obi rehu amane a, ɛho asɛm nha no koraa. Wogye di sɛ saa na Onyankopɔn te?\nSɛ wohu nea Bible ka wɔ asɛm yi ho a, wo ho bɛdwiri wo paa; wobɛhu sɛ ɛsono Bible adwene koraa. Ɛfiri teteete nyinaa, Onyankopɔn adwene wɔ akodie ho nsesae. Sɛn na na Onyankopɔn bu akodie, na bere a Yesu baa asase so no nso ɛ? Momma yɛnhwɛ nea Bible ka. Ɛno bɛboa yɛn ma yɛahu Onyankopɔn adwene wɔ akokoakoko ho nnɛ. Afei nso, sɛ akodie bɛfiri hɔ oo, sɛ ɛremfiri hɔ oo, ɛno nso yɛbɛhu.\nText Baabi a wubetumi atwe nneɛma akenkan ƆWƐN-ABAN November 2015 | Onyankopɔn Bu Akodie Sɛn?\nAudio Baabi a wubetumi atwe nneɛma abɔ atie ƆWƐN-ABAN November 2015 | Onyankopɔn Bu Akodie Sɛn?


18 Yesu kaa eyinom wiei no, ɔne n’asuafo no fii adi kotwaa Kidron subon+ no kɔɔ turo bi mu.+ 2 Na Yuda a obeyi no ama no nso nim hɔ, efisɛ na Yesu ne n’asuafo no akohyia hɔ mpɛn pii.+ 3 Enti Yuda de asraafokuw ne awɛmfo a wofi asɔfo mpanyin ne Farisifo no nkyɛn no baa hɔ a wokurakura agyatɛn ne akanea ne akode.+ 4 Afei esiane sɛ na Yesu nim nea ɛreba no so nyinaa nti,+ ɔbae bɛka kyerɛɛ wɔn sɛ: “Hena na morehwehwɛ no?” 5 Wobuaa no sɛ: “Yesu, Nasareni+ no.” Ɔka kyerɛɛ wɔn sɛ: “Mene no.” Saa bere no na Yuda a obeyi no ama+ no nso ne wɔn na egyina hɔ. 6 Nanso bere a ɔka kyerɛɛ wɔn sɛ: “Mene no” no, wopimpinii+ wɔn akyi na wɔhwehwee fam. 7 Enti obisaa wɔn bio sɛ: “Hena na morehwehwɛ no?” Wɔkae sɛ: “Yesu Nasareni no.” 8 Yesu buae sɛ: “Maka akyerɛ mo sɛ mene no. Enti sɛ me na morehwehwɛ me a, momma eyinom nkɔ”; 9 na ɛbɛma asɛm a ɔkae no aba mu sɛ: “Wɔn a wode wɔn ama me no, memmaa wɔn mu biako mpo nyerae.”+ 10 Ɛnna Simon Petro twee nkrante a ɛhyɛ ne ho no de twaa ɔsɔfo panyin no akoa aso nifa fii hɔ.+ Na akoa no din de Malko. 11 Ɛnna Yesu ka kyerɛɛ Petro sɛ: “Fa nkrante no hyɛ ne boha mu.+ Kuruwa a Agya no de ama me no, ɛnsɛ sɛ ɔkwan biara so menom+ anaa?” 12 Afei asraafokuw no ne ɔsahene ne Yudafo awɛmfo no soo Yesu mu kyekyeree no, 13 na wodii kan de no kɔɔ Anas hɔ; ná ɔyɛ Kaiafa a ɔyɛ ɔsɔfo panyin saa afe no,+ ase. 14 Nokwasɛm ne sɛ, ɛyɛ Kaiafa na otuu Yudafo no fo sɛ eye ma wɔn sɛ onipa biako bewu ama ɔman no.+ 15 Saa bere no na Simon Petro ne osuani foforo di Yesu akyi.+ Saa osuani no yɛ obi a na ɔsɔfo panyin no nim no, na ɔne Yesu kɔɔ ɔsɔfo panyin no adiwo hɔ, 16 nanso na Petro gyina abɔnten pon no akyi.+ Ɛnna osuani a ɔsɔfo panyin no nim no no fii adi ne ɔpon ano hwɛfo no kɔkasae, na ɔde Petro baa mu. 17 Afei abaawa a ɔhwɛ ɔpon no ano no ka kyerɛɛ Petro sɛ: “Wo nso woka onipa yi asuafo no ho, ɛnte saa?” Ɔkae sɛ: “Dabi, menka ho.”+ 18 Na esiane sɛ na awɔw wom nti, nkoa ne awɛmfo no de gyabiriw+ sɔɔ ogya gyinagyinaa ho toe. Ná Petro nso gyina wɔn nkyɛn reto ogya no bi. 19 Afei ɔsɔfo panyin no bisaa Yesu asɛm faa n’asuafo ne ne nkyerɛkyerɛ ho. 20 Yesu buaa no sɛ: “Mekasa kyerɛɛ wiase no wɔ baguam. Mekyerɛkyerɛe daa wɔ hyiadan mu ne asɔrefie,+ baabi a Yudafo nyinaa hyia; na manka biribiara wɔ kokoam. 21 Adɛn nti na wubisa me? Bisa wɔn a wɔtee nea meka kyerɛɛ wɔn no. Hwɛ! Eyinom nim nea mekae.” 22 Ɔkaa saa no, awɛmfo no mu biako a na ogyina hɔ bɔɔ Yesu asom+ kae sɛ: “Saa na ɛsɛ sɛ wubua ɔsɔfo panyin?” 23 Yesu buaa no sɛ: “Sɛ mekaa no bɔne a, di bɔne no ho adanse; na sɛ mekaa no yiye a, adɛn nti na wobɔɔ me?” 24 Afei Anas ma wɔde no kɔɔ ɔsɔfo panyin Kaiafa hɔ+ a na wɔakyekyere no. 25 Saa bere no na Simon Petro gyina hɔ reto gya. Ɛnna wɔka kyerɛɛ no sɛ: “Wo nso woka n’asuafo no ho, ɛnte saa?” Ɔsan sɛ: “Dabi, menka ho.”+ 26 Afei ɔsɔfo panyin no akoa biako a ne busuani na Petro twaa n’aso+ no kae sɛ: “Mihui sɛ woka ne ho wɔ turom hɔ, ɛnte saa?” 27 Nanso Petro san bio sɛ ɛnte saa, na ntɛm ara na akokɔ bɔnee.+ 28 Afei wɔde Yesu fii Kaiafa hɔ kɔɔ amrado aban mu.+ Na ɛyɛ anɔpatutuutu. Nanso wɔn ankasa ankɔ amrado aban no mu sɛnea ɛbɛyɛ na wɔn ho ngu fĩ+ na wɔatumi adi twam no bi. 29 Ɛnna Pilato fii adi baa wɔn nkyɛn, na obisae sɛ: “Sobo bɛn na mode bɔ onipa yi?”+ 30 Wobua see no sɛ: “Sɛ onipa yi nyɛ ɔbɔnefo a, anka yɛamfa no ammrɛ wo.” 31 Ɛnna Pilato ka kyerɛɛ wɔn sɛ: “Mo ankasa momfa no nkobu no atɛn sɛnea mo mmara te.”+ Yudafo no ka kyerɛɛ no sɛ: “Mmara mma kwan sɛ yekum obiara.”+ 32 Na eyi bɛma Yesu asɛm a ɔka de kyerɛɛ owu a etwa sɛ owu no aba mu.+ 33 Enti Pilato kɔɔ amrado no aban mu hɔ bio, na ɔfrɛɛ Yesu ka kyerɛɛ no sɛ: “Wone Yudafo hene no anaa?”+ 34 Yesu buae sɛ: “W’ankasa na woabɔ wo tirim reka eyi anaa afoforo na ɛkaa me ho asɛm kyerɛɛ wo?”+ 35 Pilato buae sɛ: “Menyɛ Yudani, anaa meyɛ bi? W’ankasa wo manfo ne asɔfo mpanyin no na wɔde wo brɛɛ me.+ Ɛdɛn na woyɛe?” 36 Yesu buae sɛ:+ “M’ahenni mfi wiase.+ Sɛ m’ahenni fi wiase a, anka m’asomfo bɛko+ na wɔamfa me amma Yudafo no. Nanso sɛnea ɛte no, m’ahenni mfi ha.” 37 Ɛnna Pilato bisaa no sɛ: “Ɛnde na woyɛ ɔhene?” Yesu buae sɛ: “W’ankasa na woreka sɛ meyɛ ɔhene.+ Eyi nti na wɔwoo me, na eyi nti na mebaa wiase, sɛ merebedi nokware no ho adanse.+ Obiara a ɔwɔ nokware+ no afã no tie me nne.”+ 38 Pilato bisaa no sɛ: “Dɛn ne nokware?” Na ɔkaa eyi no, ɔsan fii adi kɔɔ Yudafo no hɔ kɔka kyerɛɛ wɔn sɛ: “Minhu mfomso biara wɔ ne ho.+ 39 Bio nso, mowɔ amanne sɛ twam du a migyaa onipa biako ma mo.+ Enti mopɛ sɛ migyaa Yudafo hene no ma mo anaa?” 40 Wɔteɛɛm bio kae sɛ: “Ɛnyɛ oyi, na mmom Baraba!” Ná Baraba yɛ odwowtwafo.+


Afei a “Moabehu Onyankopɔn” Yi—Dɛn Bio? | Adesua\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bicol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Croatian Czech Dangme Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Kazakh Kikongo Kikuyu Kimbundu Kinyarwanda Kirghiz Kongo Korean Korean Sign Language Kwangali Kwanyama Latvian Lingala Lithuanian Luo Malagasy Malay Maltese Maya Mazatec (Huautla) Mexican Sign Language Mixe (North Central) Mizo Moore Myanmar Nahuatl (Northern Puebla) Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Russian Sign Language Samoan Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tatar Tetun Dili Thai Tigrinya Tiv Totonac Tshiluba Tsonga Tswana Turkish Twi Ukrainian Umbundu Urdu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Moabehu Onyankopɔn.”—GAL. 4:9.\nHWƐ SƐ WUBEHU MMUAE NO ANAA:\nƐwɔ hɔ ara a, adɛn nti na ehia sɛ yɛsan hwɛ anammɔn a yetui ansa na yɛrebɔ asu no?\nAdɛn nti na ɛsɛ sɛ Kristoni a ne ho akokwaw mpo kɔ so nyin?\nAdɛn nti na ɛsɛ sɛ yegye bere susuw yɛn gyidi ne yɛn ahosohyira ho?\n1. Dɛn na ɛsɛ sɛ wimhyɛnkafo yɛ ansa na watu hyɛn no?\nANSA na wimhyɛn biara betu no, wimhyɛnkafo no bɛhwɛ sɛ hyɛn no ho biribiara yɛ pɛpɛɛpɛ. Wɔakyerɛkyerɛw nneɛma bɛboro 30 wɔ krataa so, na ɔbɛto ne bo ase ahwɛ sɛ ebiara da nea ɛda. Sɛ wanto ne bo ase anhwɛ eyinom nyinaa ansa na watu a, obetumi anya akwanhyia. Sɛ yɛbɛka a, wimhyɛnkafo a wakwadare adwuma no mu mmom na ɛsɛ sɛ ɔma n’ani kũ saa ade yi ho. Dɛn ntia? Efisɛ anhwɛ a obegye ne ho adi dodo na wabu n’ani agu nneɛma a ɛsɛ sɛ ɔhwɛ no so.\n2. Dɛn na ɛsɛ sɛ Kristoni yɛ na wanhwe ase?\n2 Sɛnea wimhyɛnkafo to ne bo ase hwɛ nneɛma mmiako mmiako wɔ wimhyɛn ho na akwanhyia biara ansi no, saa ara na wo nso wubetumi ayɛ nneɛma bi na wo gyidi angu asu. Sɛ nnansa yi ara na wobɔɔ asu oo, sɛ nso woasom Onyankopɔn mfe pii oo, ehia sɛ bere nyinaa wokari wo gyidi hwɛ. Eyi bɛboa wo ma wode koma mũ asom Yehowa Nyankopɔn. Sɛ yegye yɛn ho di dodo na yɛampɛɛpɛe yɛn mu bere nyinaa a, ebetumi ama yɛahwe ase. Bible bɔ yɛn kɔkɔ sɛ: “Nea odwen sɛ ogyina hɔ no nhwɛ yiye na wanhwe ase.”—1 Kor. 10:12.\n3. Dɛn na na ehia sɛ Kristofo a wɔwɔ Galatia no yɛ?\n3 Ná ehia sɛ Kristofo a wɔwɔ Galatia no hu sɛ ɛyɛ akwannya kɛse sɛ wɔabɛyɛ Kristofo. Enti na ɛsɛ sɛ wɔpɛɛpɛe wɔn mu hwɛ sɛ wɔn gyidi yɛ den anaa. Ná Yesu afɔrebɔ no abue kwan bi ama wɔn a wogye no di: Saafo no behu Onyankopɔn na wɔabɛyɛ ne mma! (Gal. 4:9) Saa bere no, na ebinom rekyerɛkyerɛ sɛ ɛsɛ sɛ Kristofo di Mose Mmara no so. Enti sɛ Galatifo no betumi abɛyɛ Onyankopɔn mma a, na ehia sɛ wɔpo saa nkyerɛkyerɛ no. Saa bere no na Mmara no nyɛ adwuma bio, na na Amanaman mufo a wɔwɔ asafo no mu nnim saa Mmara no mpo. Na ɛsɛ sɛ Yudafo ne Amanaman mufo nyinaa yɛ den wɔ nokware no mu. Na ehia sɛ wogye tom sɛ ɛnyɛ Mose Mmara no na Onyankopɔn hwɛ bu obi treneeni.\nNEA ƐMA YEBEHUU ONYANKOPƆN\n4, 5. Afotu bɛn na Paulo de maa Galatifo no? Dɛn nti na ɛho hia yɛn?\n4 Atirimpɔw bi nti na Yehowa maa ɔsomafo Paulo kyerɛw saa asɛm no kɔmaa Galatifo no. Na ɛbɛboa Kristofo nyinaa ma wɔakɔ so abata Bible mu nokware no ho na wɔansan ankɔ nneɛma a wɔagyaw no akyi no ho. Krataa a Paulo de kɔmaa Galatifo no betumi aboa Yehowa asomfo nyinaa ma wɔn ase atim nokware no mu.\n5 Ehia sɛ yɛn mu biara kae nea ɛyɛe a ofii sum mu bɛyɛɛ Yehowa Adansefo. Momma yɛnhwɛ nsɛmmisa abien yi: Wokae nea woyɛe ansa na wɔrebɔ wo asu? Wokae nea ɛyɛe a wubehuu Onyankopɔn na ɔno nso huu wo ne ahofadi a wunyae?\n6. Nneɛma bɛn na yebesusuw ho?\n6 Sɛnea obi a ɔka wimhyɛn hwɛ nneɛma bi wɔ wimhyɛn no ho ansa na watu no, saa ara na yɛn nso yɛyɛɛ nneɛma bi ansa na yɛrebɔ asu. Yetuu anammɔn akron bi. Yehu saa nneɛma yi wɔ adaka a wɔato din “Anammɔn a Yɛde Kɔ Asubɔ Mu, Nea Ɛma Yenyin.” Sɛ yɛkaakae saa nneɛma akron yi na yɛde hwehwɛ yɛn ho mu a, ɛbɛhyɛ yɛn den na yɛansan ankɔ wiase no mu. Enti ɛsɛ sɛ yɛkɔ so hwehwɛ yɛn mu sɛnea wɔn a wɔka wimhyɛn yɛ no na ama yɛn gyidi ayɛ den.\nWƆN A ONYANKOPƆN AHU WƆN KƆ SO YƐ DEN\n7. Nhwɛsode bɛn na ɛsɛ sɛ yedi akyi, na dɛn ntia?\n7 Sɛnea obi a ɔka wimhyɛn to ne bo ase hwɛ nneɛma bi wɔ wimhyɛn no ho ansa na watu no, yɛn nso nneɛma bi wɔ hɔ a yɛn asubɔ akyi mpo no, ɛsɛ sɛ yɛkɔ so yɛ na ama yɛn ase atim wɔ nokware no mu. Paulo ka kyerɛɛ Timoteo sɛ: “Kɔ so kura nsɛm a eye no nhwɛsode a wote fii me nkyɛn no mu. Kura mu wɔ gyidi ne ɔdɔ a ɛwɔ Kristo Yesu mu no mu.” (2 Tim. 1:13) “Nsɛm a eye” yi wɔ Onyankopɔn Asɛm mu. (1 Tim. 6:3) Sɛnea obi rebesi dan a ɔhwɛ krataa so hu sɛnea dan no bɛyɛ no, saa ara na ‘nokware no ho nhwɛsode’ te. Ɛma yehu nea Yehowa hwehwɛ fi yɛn hɔ nyinaa. Afei momma yɛnhwɛ nneɛma a yɛyɛe ansa na yɛrebɔ asu na yɛmpɛɛpɛɛ yɛn mu nhwɛ sɛ yɛda so ara kura mu anaa.\n8, 9. (a) Dɛn nti na ɛsɛ sɛ yɛkɔ so nyin wɔ nimdeɛ ne gyidi mu? (b) Ma mfatoho fa kyerɛ nea enti a ehia sɛ Kristofo kɔ so nyin.\n8 Nea edi kan, yenyaa nimdeɛ. Ɛno nso ma yenyaa gyidi. Nanso ɛsɛ sɛ yɛkɔ so ara nyin wɔ nimdeɛ ne gyidi mu. (2 Tes. 1:3) Sɛ biribi renyin a, yehu nsakrae pii wɔ ho: Ɛyɛ tenten kɛse anaa ɛtrɛtrɛw. Enti sɛ yɛbɔ asu a, ɛsɛ sɛ yɛkɔ so ara nyin wɔ gyidi mu; ɛnsɛ sɛ yɛtɔ ape.\nDua kɔ so nyin. Saa ara na ɛsɛ sɛ Kristofo yɛ\n9 Yebetumi de eyi atoto dua ho. Dua tumi nyin yɛ tenten kɛse ma ɛyɛ nwonwa, ɛnkanka bere a ne nhin abɔ kɔ fam. Nhwɛso bi ne Lebanon nkyeneduru. Ebi tumi nyin yɛ tenten te sɛ abansoro a ɛtoa so 12. Etumi yɛ kɛse araa ma ebegye ahama a ne tenten yɛ mita 12 (anammɔn 40) na atwa ho ahyia. (Nmd. 5:15) Sɛ dua renyin a, mfiase no enyin prɔmprɔm, nanso ebedu baabi no, wunhu ne nyin papa. Nanso ade rekye a ade resa nyinaa, dua no nyin; ne nhin bɔ kɔ fam na ɛtenetene. Afei dutan no trɛw nkakrankakra na dua no ase tim. Saa ara na Kristofo nso te. Obi fi ase sua Bible a, onya nkɔso ntɛmntɛm na ɔbɔ asu. Asafo no mufo nyinaa hu sɛ ɔrenyin wɔ nokware no mu. Ebi mpo a ɔbɛba abɛyɛ ɔkwampaefo anaa obenya hokwan foforo wɔ asafo no mu. Nanso ebedu baabi no, ebia ne nyin no renyɛ prɔmprɔm a nkurɔfo behu no ntɛm, nanso na ɔrenyin ara. Enti ɛsɛ sɛ yɛkɔ so nyin wɔ nimdeɛ ne gyidi mu bɛyɛ “ɔbarima a wanyin awie adi mũ sɛnea Kristo a ɔne susude a ɛyɛ pɛ no te.” (Efe. 4:13) Sɛ yɛbɛka a, Kristofo nkɔso anaa yɛn nyin te sɛ afifide ketewa bi a enyin bɛyɛ dua kɛse a ase atim.\n10. Dɛn nti na ehia sɛ Kristoni a ne ho akokwaw mpo kɔ so nyin?\n10 Sɛ yɛn ho akokwaw mpo a, ɛnsɛ sɛ yenya adwene sɛ yɛapem anaa yɛanyin awie. Ɛsɛ sɛ yɛma yɛn nimdeɛ ne yɛn gyidi yɛ sɛ dua nhin a ɛbɔ kɔ fam na ɛtenetene wɔ asase mu. Eyi bɛma yɛatintim wɔ Onyankopɔn Asɛm mu. (Mmeb. 12:3) Anuanom mmarima ne mmea pii wɔ Kristofo asafo no mu a wɔayɛ saa. Onua bi a wasom sɛ asafo mu panyin bɛboro mfe 30 kae sɛ ɔda so ara renyin. Ɔkae sɛ: “Seesei mabɛte Bible ase sen bere biara. Da biara mihu biribi foforo wɔ Bible mu a mede bɔ me bra. Afei mihu sɛ m’ani gye ara na ɛregye asɛnka ho.”\nWO NE ONYANKOPƆN ADAMFOFA MU NYƐ DEN\n11. Dɛn na ɛbɛboa yɛn ma yɛahu Yehowa yiye?\n11 Ade foforo a ɛkyerɛ sɛ yɛrenyin ne sɛ yɛbɛbɛn Yehowa sɛnea obi bɛn n’adamfo anaa ne papa no. Yehowa pɛ sɛ yɛn ani ka ne ho na yehu sɛ ɔdɔ yɛn na ɔpɛ yɛn asɛm. Nea yɛreka yi te sɛ abofra bi a ɔbɔ ne papa kɔn ho; ohu sɛ ne papa dɔ no na ɔpɛ n’asɛm. Bio nso sɛ yɛbɛn Yehowa a, ɛte sɛ nea yɛne yɛn yɔnko berɛbo nam. Ɛnyɛ da koro pɛ na obi ne Yehowa nya ayɔnkofa a emu yɛ den saa. Egye bere na yɛahu no yiye na yɛadɔ no. Enti sɛ wopɛ sɛ wuhu Yehowa yiye a, gye bere fa kan n’Asɛm Bible da biara da. Afei nso bɔ mmɔden kenkan Ɔwɛn-Aban ne Nyan! ne asafo nhoma biara a ɛbɛba.\n12. Sɛ yɛpɛ sɛ yɛne Yehowa adamfofa mu yɛ den a, dɛn na ehia sɛ yɛyɛ?\n12 Ade a ɛbɛboa yɛn ma yɛne Onyankopɔn adamfofa mu ayɛ den ne mpaebɔ ne fekupa. (Monkenkan Malaki 3:16.) Yehowa ‘ayɛ aso ama yɛn adesrɛ.’ (1 Pet. 3:12) Sɛ yesu frɛ no a, otie yɛn sɛnea agya bi tie ne ba no. Enti ehia sɛ ‘yekura mpaebɔ mu denneennen.’ (Rom. 12:12) Onyankopɔn na obetumi aboa yɛn ma yɛanyin na yɛn ho akokwaw. Wiase mu haw dɔɔso, enti yɛn ankasa rentumi mfa yɛn ahoɔden nnyina ano. Onyankopɔn ayɛ krado sɛ ɔbɛma yɛn ahoɔden ne mmoa biara a yehia, enti sɛ yɛanyere yɛn ho ammɔ mpae bere nyinaa a, na yɛadi yɛn ho aborɔ. Sɛ worebɔ mpae a, wuhu sɛ wo ne Yehowa rekasa sɛ w’adamfo bi a wopɛ n’asɛm? Anaa wohwɛ a pii wɔ hɔ a ɛsɛ sɛ woyɛ ma wo mpaebɔ tu mpɔn?—Yer. 16:19.\n13. Sɛ yɛpɛ sɛ yɛne Onyankopɔn adamfofa mu yɛ den a, dɛn nti na ehia sɛ yɛne yɛn nuanom Kristofo bɔ?\n13 Yehowa dɔ “wɔn a woguan toa no” nyinaa, enti sɛ yebehu Onyankopɔn a, na yenwiei; ɛsɛ sɛ yɛne yɛn nuanom a wɔn nso abehu Yehowa no bɔ. (Nah. 1:7) Wiase mu haw ne abɛbrɛsɛ dɔɔso, enti ehia sɛ yɛne yɛn nuanom mmarima ne mmea bɔ ma wɔhyɛ yɛn den. Asafo no mufo bɛkanyan yɛn akɔ “ɔdɔ ne nnwuma pa mu.” (Heb. 10:24, 25) Sɛ yebetumi de afotu a Paulo de maa Hebrifo no ayɛ adwuma a, ehia sɛ yɛne asafo no bɔ na yɛne yɛn nuanom bom yɛ nneɛma. Enti kɔ asafo nhyiam daa na fa wo ho hyɛ dwumadi no nyinaa mu.\n14. Adɛn nti na yebetumi aka sɛ adwensakra nyɛ dakoro adeyɛ?\n14 Ade foforo a yɛyɛe ne sɛ yɛsakraa yɛn adwene na yɛdan yɛn ho fii yɛn bɔne ho. Eyi na ɛboaa yɛn ma yɛbɛyɛɛ Kristofo. Nanso adwensakra nyɛ dakoro adeyɛ. Esiane sɛ yɛtɔ sin nti, bɔne mpa yɛn ho. Bɔne te sɛ ɔwɔ a n’ani abere repɛ yɛn aka yɛn. (Rom. 3:9, 10; 6:12-14) Enti ɛnsɛ sɛ yɛyɛ yɛn ho te sɛ nea mfomso nni yɛn ho. Anigyesɛm ne sɛ Yehowa wɔ yɛn ho abotare, enti sɛ ohu sɛ yɛreyere yɛn ho sɛ yebedi yɛn mmerɛwyɛ so ayɛ nsakrae a, n’ani gye. (Filip. 2:12; 2 Pet. 3:9) Ade a ɛbɛboa paa ne sɛ yɛde yɛn bere ne yɛn ahoɔden bɛsom Yehowa na yɛapo nneɛma hunu. Onuawa bi kyerɛwee sɛ: “Wɔtetee me wɔ nokware no mu nanso na adwene a mewɔ wɔ Yehowa ho yɛ soronko koraa. Na misusuw sɛ ɔyɛ obi a ne ho yɛ hu enti merentumi nyɛ ade a ɛbɛsɔ n’ani da.” Eduu bere bi no, na onuawa no nsi pi wɔ asafo no mu na odii mfomso pii. Ɔkae sɛ: “Me komam de, mihu sɛ medɔ Yehowa, nanso na minnim no yiye.” Afei onuawa no bɔɔ Yehowa mpae denneennen, na ofii ase yɛɛ nsakrae. Ɔsan kae sɛ: “Mihui sɛ Yehowa aso me nsa te sɛ abofra bi a ne papa kura ne nsa. Ɔyɛɛ me brɛbrɛ ma midii me haw so nkakrankakra, na ɔma mihuu nea ehia sɛ meyɛ.”\n15. Dɛn na Yesu ne n’Agya nim?\n15 ‘Kɔ so ka asɛmpa no kyerɛ nkurɔfo.’ Bere a Onyankopɔn bɔfo bi yii Petro ne asomafo bi a wɔka ne ho fii afiase no, ɔkae sɛ wɔnkɔ so nka asɛm no. (Aso. 5:19-21) Sɛ yɛde yɛn som toto wimhyɛn ho a, ade biako a ehia sɛ yɛhwɛ ne yɛn asɛnka. Ɛho hia sɛ yɛhwɛ sɛ dapɛn biara yɛbɛkɔ asɛnka. Yesu ne n’Agya nim yɛn gyidi ne sɛnea yɛyɛ asɛnka adwuma no. (Adi. 2:19) Sɛ yɛbɛka a, ɛsɛ sɛ yɛde asɛnka adwuma no yɛ yɛn aduan.\n16. Adɛn nti na ehia sɛ yegye bere susuw yɛn ahosohyira ho?\n16 Gye bere susuw w’ahosohyira ho. Sɛ yɛreka ade a ɛsom bo sen biribiara wɔ yɛn asetenam a, ɛno ne Yehowa adamfofa. Yehowa nim wɔn a wɔyɛ ne dea. (Monkenkan Yesaia 44:5.) Ɛyɛ a bisa wo ho sɛ wo ne Yehowa ntam te sɛn. Bɔ mpae na ɔmmoa wo na wo ne n’adamfofa mu nyɛ den. Afei nso susuw w’asubɔ ho, na mma wo werɛ mfi ɛda a wobɔɔ asu no. W’asubɔ no bɛkae wo sɛ Yehowa na woahyira wo ho so ama no. Eyi ne gyinae a ehia paa a woasi wɔ w’asetenam.\nMPA ABAW, BATA YEHOWA HO\n17. Sɛ yebetumi abata Yehowa ho a, adɛn nti na ɛnsɛ sɛ yɛpa abaw?\n17 Paulo ka kyerɛɛ Galatifo no sɛ ɛnsɛ sɛ wɔpa abaw. (Gal. 6:9) Kristofo a yɛwɔ hɔ nnɛ nso hyia sɔhwɛ, nanso ɛsɛ sɛ yɛhyɛ yɛn sapɔw mu nsu, efisɛ Yehowa ayɛ krado sɛ ɔbɛboa yɛn. Kɔ so bɔ Onyankopɔn mpae sɛ ɔmfa ne honhom kronkron mmoa wo. Woyɛ saa a, wubehu sɛ anigye asi awerɛhow ananmu na asomdwoe asi ahoyeraw ananmu. Afei w’asom bedwo wo fɔmm. (Mat. 7:7-11) Wo de, susuw asɛm yi ho: Sɛ nnomaa mpo Yehowa dwen wɔn ho a, ɛnde wo a wodɔ no na woahyira wo ho so ama no na ɔrennwen wo ho anaa? Ɔdɔ wo sen nnomaa bam. (Mat. 10:29-31) Sɛ wo haw sõ sɛ dɛn ara a, mpa abaw. Mfi nokware no mu nsan nkɔ wiase no mu. Ɛyɛ akwannya kɛse sɛ yɛabehu Yehowa; ne nhyira bebu abɔ ho ama yɛn.\n18. Afei a ‘woabehu Onyankopɔn no,’ dɛn bio na wopɛ sɛ woyɛ?\n18 Ɛnde, sɛ nnansa yi ara na wubehuu Onyankopɔn bɔɔ asu a, dɛn bio na aka? Bɔ mmɔden sɛ wubehu Yehowa yiye na kɔ so ara nyin wɔ ne som mu. Sɛ wobɔɔ asu akyɛ nso ɛ? Dɛn bio na aka? Ma wo nimdeɛ mu nnɔ na wo ne Yehowa adamfofa mu nyɛ den. Ɛnsɛ sɛ yɛtoto yɛne n’adamfofa ase koraa. Mmom ɛwɔ hɔ ara ɛsɛ sɛ yedwinnwen nneɛma a yɛabobɔ so wɔ adesua yi mu no ho. Eyi bɛma yɛde yɛn ho afam Yehowa ho denneennen, na yebehu sɛ Yehowa yɛ yɛn Agya, yɛn Adamfo, ne yɛn Nyankopɔn ampa.—Monkenkan 2 Korintofo 13:5, 6.\nANAMMƆN A YƐDE KƆ ASUBƆ MU, NEA ƐMA YENYIN\nYedi kan nya Yehowa ne ne Ba Yesu Kristo ho nimdeɛ.—Yoh. 17:3\nBere a yɛrenya nimdeɛ pii no, yɛn gyidi yɛ kɛse.—Yoh. 3:16\nYɛbɔ Yehowa mpae daa.—Aso. 2:21\nYefi ase ne asafo no mufo bɔ fekuw.—Heb. 10:24, 25\nYɛsakra yɛn adwene.—Aso. 17:30\nYɛdan yɛn ho fi nneyɛe bɔne ho.—Aso. 3:19\nYɛka asɛmpa no kyerɛ nkurɔfo.—2 Kor. 4:13\nYehyira yɛn ho so ma Yehowa de kyerɛ sɛ yedi Yesu akyi.—1 Pet. 4:2\nYɛbɔ asu wɔ nsu mu de kyerɛ sɛ yɛahyira yɛn ho so.—1 Pet. 3:21\nShare Share Afei a “Moabehu Onyankopɔn” Yi—Dɛn Bio?\nShare Share ƆWƐN-ABAN—NEA ADESUA NSƐM WOM March 2013


Mmebusɛm 31 | Intanɛt So Bible| Wiase Foforɔ Nkyerɛaseɛ\nƆHENE LEMUEL NSƐM (1-31)\nƆyere pa, hena na obenya? (10)\nƆpɛ adwuma, na ɔyɛ adwumaden (17)\nAyamye wɔ ne tɛkrɛma so (26)\nNe mma ne ne kunu yi no ayɛ (28)\nAhoɔfɛ twam ntɛm (30)\n31 Ɔhene Lemuel nsɛm. Ɛyɛ nsɛm a emu yɛ duru a ne maame de yɛɛ ɔkasakyerɛ maa no:+ 2 O me ba, dɛn na menka nkyerɛ wo,O me yafunu mu ba, dɛn na menka,Dɛn koraa na menka, O me bɔhyɛ ba?+ 3 Mfa w’ahoɔden mma mmea,+Na mfa akwan a ɛsɛe ahemfo no so.+ 4 O Lemuel, ɛmfata ahemfo,Ɛmfata ahemfo sɛ wɔbɛnom nsã,*Na ɛmfata ahemfo sɛ wobebisa sɛ, “Me nsã wɔ he?”+ 5 Na wɔannom amma wɔn werɛ amfi nea wɔahyɛ ato hɔ,Na wɔantiatia mmɔborɔwafo fahodi so. 6 Momfa nsã a ano yɛ den mma wɔn a wɔrewu,+Na momfa nsã* mma wɔn a wɔabotow.*+ 7 Momma wɔnnom na wɔn werɛ mfi wɔn hia;Mommma wɔnnkae wɔn haw bio. 8 Kasa ma wɔn a wontumi nkasa,Pere wɔn a wɔrewu no ahofadi ma wɔn.+ 9 Kasa na bu atɛntrenee;Pere mmɔborɔwafo ne ahiafo ahofadi ma wɔn.*+ א [Aleph] 10 Ɔyere pa,* hena na obenya?+ Ne bo yɛ den sen ɛpo mu abohene* koraa. ב [Beth] 11 Ne kunu de ne koma nyinaa gye no di,Na adepa biara mmɔ ne kunu. ג [Gimel] 12 Ne nkwa nna nyinaa,Ɔde papa tua ne kunu ka, na ɛnyɛ bɔne. ד [Daleth] 13 Ɔhwehwɛ ntama pa ne nwera;Ɔde ne nsa yɛ adwuma anigye so.+ ה [He] 14 Ɔte sɛ oguadini ahyɛn;+ Ɔde n’aduan fi akyirikyiri ba. ו [Waw] 15 Ade nnya nkyee koraa no, na wasɔre,Na wama ne fifo aduan,Na ɔde ne mmaawa nso aduan* ama wɔn.+ ז [Zayin] 16 Odwen asaase ho, na ɔtɔ;Ɔde nea wabrɛ anya* yɛ bobefuw.* ח [Heth] 17 Osiesie ne ho ma adwumaden,*+Na ɔhyɛ n’abasa mu den. ט [Teth] 18 Ohu sɛ n’aguadi ma onya mfaso;Ne kanea nnum anadwo. י [Yod] 19 Ɔde ne nsa so asaawa donno mu,Na ɔde ne nsa so akorokorowa mu.*+ כ [Kaph] 20 Ɔteɛ ne nsa ma mmɔborɔwafo,Na obue ne nsam ma ahiafo.+ ל [Lamed] 21 Onsuro sɛ awɔw bɛde ne fifo,*Efisɛ ne fifo nyinaa hyehyɛ ntaade a ɛma wɔn ho yɛ wɔn hyew.* מ [Mem] 22 Ɔyɛ ɔno ara ne mpasotam. Ne ntama yɛ nwera ne ntama afasebiri. נ [Nun] 23 Wonim ne kunu yiye wɔ kurow apon ano,+Baabi a ɔne asaase no so mpanyimfo tena no. ס [Samekh] 24 Ɔpam ntaade* tɔn,Na ɔde abɔso ma aguadifo. ע [Ayin] 25 Ntama a efura no yɛ ahoɔden ne anuonyam,Na ɔde ahotoso hwɛ daakye kwan.* פ [Pe] 26 Obue n’ano nyansam;+Ayamye mmara* wɔ ne tɛkrɛma so. צ [Tsade] 27 Ɔhwɛ ne fifo adwuma so,Na onni anihaw aduan.+ ק [Qoph] 28 Ne mma sɔre, na wɔfrɛ no anigye;Ne kunu sɔre, na oyi no ayɛ. ר [Resh] 29 Mmea pii bɔ mmɔden,*Na wo de, wokyɛn wɔn nyinaa. ש [Shin] 30 Ahoɔfɛ krabɛhwɛ betumi ayɛ nnaadaa, na ahoɔfɛ tumi twam ntɛm,*+Na ɔbea a osuro Yehowa de, wobeyi no ayɛ.+ ת [Taw] 31 Momma no akatua wɔ nea ɔyɛ ho,*+Na momma ne nnwuma nyi no ayɛ wɔ kurow apon ano.+\n^ Anaa “wɔn kra abotow.”\n^ Anaa “Di ma mmɔborɔwafo ne ahiafo.”\n^ Anaa “Ɔyere a ɔbɔ mmɔden.”\n^ Ebetumi nso akyerɛ, “adwuma.”\n^ Anaa “Ɔde ne mfaso.” Nt., “ne nsa ano aba.”\n^ Nt., “Ɔde ahoɔden bɔ n’asen.”\n^ Asaawa donno ne akorokorowa yɛ nnua a na wɔde bobɔw hama anaa wɔde yɛ hama.\n^ Anaa “Onsuro sɛ sukyerɛmma bɛtɔ ama awɔw ade ne fifo.”\n^ Nt., “ntaade a ɛbɔ so abien.”\n^ Anaa “ataade nhyɛase.”\n^ Anaa “ɔbɛserew daakye.”\n^ Anaa “Akwankyerɛ a ɔdɔ wom; Ɔdɔ a enni huammɔ mmara.”\n^ Anaa “Mmea pii yɛ mmea pa.”\n^ Anaa “ahoɔfɛ nka hwee.”\n^ Nt., “Momma no ne nsa ano aba.”


Yehowa Adansefo Bu Ayiyɛ Sɛn, Na nneɛma Bɛn Na Wɔyɛ Wɔ Wɔn Ayi Ase?\nKENKAN WƆ Afrikaans Albanian Amharic Arabic Arabic (Lebanon) Armenian Armenian (West) Azerbaijani Azerbaijani (Cyrillic) Basque Bassa (Cameroon) Batak (Toba) Bislama Bosnian Boulou Brazilian Sign Language Bulgarian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chol Cibemba Croatian Czech Danish Dutch English Estonian Ewe Fante Faroese Fijian Finnish Fon French Ga Galician Garifuna Georgian German Greek Guarani Haitian Creole Hausa Hebrew Hiligaynon Hindi Hindi (Roman) Hungarian Iban Icelandic Iloko Indonesian Isoko Italian Japanese Japanese Sign Language Javanese Kabiye Kachin Karen (S'gaw) Kikamba Kikuyu Kiluba Kinyarwanda Kirghiz Kirundi Korean Lingala Lithuanian Lomwe Low German Luo Luvale Macedonian Malagasy Malay Malayalam Maltese Mam Mauritian Creole Maya Mazatec (Huautla) Mexican Sign Language Mingrelian Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele (Zimbabwe) Ndonga Norwegian Nzema Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Quechua (Cuzco) Rarotongan Romanian Romany (Macedonia) Cyrillic Russian Sepedi Serbian Serbian (Roman) Shona Sidama Silozi Sinhala Slovak Slovenian Solomon Islands Pidgin Spanish Sunda Swahili Swedish Sãotomense Tagalog Tahitian Tarascan Tatar Telugu Tetun Dili Thai Tigrinya Tojolabal Tongan Tswana Turkish Turkmen Twi Tzotzil Ukrainian Urdu Uzbek Uzbek (Roman) Valencian Venda Vezo Vietnamese Wayuunaiki Welsh Xhosa Yoruba Zapotec (Isthmus) Zulu\nYehowa Adansefo Bu Ayiyɛ Sɛn?\nAudio Baabi a wubetumi atwe nneɛma abɔ atie Yehowa Adansefo Bu Ayiyɛ Sɛn?\nAyiyɛ ho biribiara a yɛyɛ no, yɛde gyina Bible nkyerɛkyerɛ so. Ebi na edidi so yi:\nSɛ yɛn dɔfo bi wu a yedi awerɛhow. Yesu asuafo no sui bere a wɔn adɔfo wui no. (Yohane 11:33-35, 38; Asomafo Nnwuma 8:2; 9:39) Ɛno nti yemmu ayiyɛ sɛ ɛyɛ bere a yɛde gye yɛn ani. (Ɔsɛnkafo 3:1, 4; 7:1-4) Mmom, yebu no sɛ bere a yɛde kyekye wɔn a ade atɔ wɔn ani no werɛ.—Romafo 12:15.\nObi wu a, na wawu. Amammerɛ anaa amanne bi wɔ hɔ a, ɛma yenya adwene sɛ obi wu a na onwui na obetumi aboa ateasefo anaasɛ wahaw wɔn. Ɛmfa ho abusua kõ a yefi mu ne yɛn amammerɛ no, yɛmfa yɛn ho nhyehyɛ amanne a ɛte saa mu, efisɛ Bible kasa tia. (Ɔsɛnkafo 9:5, 6, 10) Amanne no bi ne sɛ ebinom si funu ho pɛ, wɔyɛ ayi kokuroo de gye wɔn ani, wodi nea wawu no afe, wɔbɔ afɔre ma awufo, wɔne funu no kasa, anaa wobisa biribi fi nea wawu no hɔ. Ebi nso ne kunayɛ (amanne a wɔyɛ ma obi a ne kunu awu). Bible ka sɛ: “Montew mo ho, . . . na mommfa mo nsa nnka nea ɛho ntew.” (2 Korintofo 6:17) Wei nti yɛmfa yɛn ho nhyɛ amammerɛ ne amanne a ɛte saa mu.\nAnidaso wɔ hɔ ma awufo. Bible no ma yehu sɛ bere bi bɛba a wobenyan awufo na wɔayi owu nso afi hɔ. (Asomafo Nnwuma 24:15; Adiyisɛm 21:4) Saa anidaso yi amma tete Kristofo no anni owu ho awerɛhow antra so. Anidaso koro no ara nti, yɛn nso yenni owu ho awerɛhow ntra so.—1 Tesalonikafo 4:13.\nBible tu yɛn fo sɛ ɛnsɛ sɛ yɛhoahoa yɛn ho. (Mmebusɛm 11:2) Yennye nni sɛ ɛsɛ sɛ yɛyɛ ayi de ‘hoahoa yɛn ho’ de kyerɛ yɛn dibea anaa sika a yɛwɔ. (1 Yohane 2:16) Ɛno nti yɛnyɛ ayi konkuronn sɛ yɛde begyigye nkurɔfo ani. Afei nso, yensiesie yɛn ho ntra so na yɛntɔ funnaka akɛse a ne bo yɛ den mfa mpɛ anuonyam.\nNea yegye di fa ayiyɛ ho no, yɛmmfa mpuapua afoforo. Bible ka sɛ: “Yɛn mu biara bebu n’ankasa akontaa akyerɛ Onyankopɔn.” (Romafo 14:12) Yɛbɔ mmɔden sɛ yɛde saa nnyinasosɛm yi bɛyɛ adwuma sɛnea ɛbɛyɛ a yɛremfa yɛn gyidi mpuapua afoforo. Nanso, sɛ obi bisa yɛn ayiyɛ ho asɛm a, yefi “odwo ne obu a emu dɔ mu” kyerɛkyerɛ yɛn gyidi mu kyerɛ no.—1 Petro 3:15.\nSɛn na Adansefo yɛ wɔn ayi?\nBaabi a yɛyɛ ayi no: Sɛ abusua bi pɛ sɛ wɔyɛ ayi a, wɔn na wɔkyerɛ baabi a wɔbɛyɛ no. Wobetumi ayɛ ayi no wɔ Ahenni Asa so, baabi a wosiesie funu, efie, baabi a wɔhyew funu, anaa amusiei.\nAyi ho ɔkasa: Wɔma ɔkasa a egyina Bible so de kyerɛ tebea a awufo wom ne anidaso a awufo wɔ. Wei kyekye wɔn a wɔredi awerɛhow no werɛ. (Yohane 11:25; Romafo 5:12; 2 Petro 3:13) Nea ɔrema ɔkasa no betumi aka nea wawu no suban pa bi a na ɔwɔ ho asɛm ne sɛnea yebetumi asuasua ne nokwaredi.—2 Samuel 1:17-27.\nWotumi to dwom a emu nsɛm fi Bible mu. (Kolosefo 3:16) Ɛno akyi no, wɔbɔ mpae a ɛka koma de wie dwumadi no.—Filipifo 4:6, 7.\nKɔlɛhyen: Ɔsom mu dwumadi biara a yɛyɛ ma yɛn nkurɔfo no, yennye sika. Yɛyɛ ayi nso a, saa ara. Yɛn asafo nhyiam nso, yennye kɔlɛhyen.—Mateo 10:8.\nWɔn a wobetumi aba bi: Sɛ yɛreyɛ ayi wɔ yɛn Ahenni Asa so a, wɔn a wɔnyɛ Adansefo betumi aba bi. Sɛnea obiara tumi ba yɛn nhyiam ahorow no, saa ara na sɛ yɛreyɛ ayi nso a, obiara betumi aba bi.\nSɛ ɔsom foforo bi reyɛ ayi a, Adansefo betumi akɔ bi anaa?\nAsɛm yi de, Ɔdansefo biara begyina nea wasua afi Bible mu so asi n’ankasa gyinae. (1 Timoteo 1:19) Nanso, ɔsom mu amanne biara a yenim sɛ Bible kasa tia no, yɛmfa yɛn ho nhyem.—2 Korintofo 6:14-17.\nSɛ obi wu a, ohu nea ɛkɔ so anaa?\nAdɛn nti na Bible ka sɛ “owu wɔ ne bere”?\nShare Share Yehowa Adansefo Bu Ayiyɛ Sɛn?\nijwfq asɛm 50\nDɛn Na Yehowa Adansefo Gye Di?


Ebrei 3 PEV - Hebrifo 3 AKCB\nYesu So Sen Mose\n1Me nuanom akronkronfo a Onyankopɔn afrɛ mo, munnwen Yesu a yegye no to mu sɛ Ɔsomafo no ho. 2Na odii Onyankopɔn a oyii no sɛ ɔnyɛ saa adwuma yi no nokware sɛnea Mose nso dii nokware wɔ Onyankopɔn fi no. 3Wɔahu sɛ Yesu fata anuonyam sen Mose, sɛnea onipa a osi ofi nya anuonyam sen ofi no ankasa no. 4Ofi biara obi na osii. Na Onyankopɔn nso na wabɔ nneɛma nyinaa. 5Mose dii Onyankopɔn nokware sɛ ɔsomfo wɔ ne fi na ɔkaa nsɛm a Onyankopɔn bɛka daakye no nyinaa. 6Nanso Kristo de, odi nokware sɛ Ɔba a ɔhwɛ Onyankopɔn fi so. Sɛ yɛma yɛn bo yɛ duru na yɛwɔ gyidi wɔ yɛn anidaso mu a, na yɛyɛ ne fi no.3.6 Ofi no yɛ Onyankopɔn nnipa fifo. (Efe 2.19; 1 Pe 2.5)\n7Enti Honhom Kronkron no ka se,\n“Sɛ nnɛ mote Onyankopɔn nne a,\nte sɛ nea moyɛɛ bere a mosɔre tiaa Onyankopɔn no;\nsɛnea moyɛɛ da a na mowɔ sare so a mosɔɔ no hwɛe no.\n9Ɛhɔ na mo nenanom sɔɔ no hwɛe,\nnanso wohuu nea meyɛɛ no mfe aduanan mu no.\n10Ne saa nti me bo fuw saa nnipa no, na mekae se,\n‘Wɔyɛ nnipa a wɔn koma aman afi me ho,\nna wɔanhu mʼakwan.’\n11Ɛno nti mekaa ntam wɔ mʼabufuw mu se,\n‘Wɔrenhyɛn mʼahomegye mu da.’ ”\n12Me nuanom, monhwɛ yiye na mo mu bi annya koma bɔne a ɔrennye Onyankopɔn nni a ɛbɛma watwe ne ho afi Onyankopɔn teasefo no ho. 13Na mmom sɛnea ɛbɛyɛ a bɔne rennaadaa mo mu ebinom na wɔnyɛ asoɔden nti, da biara mommoaboa mo ho mo ho wɔ mmere dodow a asɛm “Nnɛ” a ɛwɔ Kyerɛwsɛm mu no fa yɛn ho no. 14Na sɛ yeso gyidi a yɛwɔ no mu dennen sɛnea yɛde fi mfiase no a na yɛwɔ kyɛfa wɔ Kristo mu. 15Kyerɛwsɛm no ka se,\nte sɛ nea moyɛɛ bere a mosɔre tiaa Onyankopɔn no.”\n16Ɛhefo na wɔtee Onyankopɔn nne na wɔsɔre tiaa no no? Nnipa a Mose dii wɔn anim fi Misraim no nyinaa. 17Ɛhefo na Onyankopɔn bo fuw wɔn mfirihyia aduanan no? Nnipa a wɔyɛɛ bɔne na wɔtetew hwe wuwuu wɔ sare so no. 18Bere a Onyankopɔn kaa ntam se, “Wɔremma me home mu da” no, na ɔreka akyerɛ ɛhefo? Na ɔreka akyerɛ wɔn a wɔyɛɛ asoɔden no. 19Afei, yehu sɛ wɔantumi ankɔ ɔhome no mu, efisɛ wɔannye anni.\nAKCB : Hebrifo 3


Ma W’ani Nnye Sɛ Woanya Hokwan ne Yehowa Reyɛ Adwuma! | Adesua\nƆwɛn-Aban—Nea Adesua Nsɛm Wom | October 2014\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korean Korean Sign Language Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mexican Sign Language Mixe (North Central) Mizo Mongolian Moore Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Russian Sign Language Samoan Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Tswana Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\nMa W’ani Nnye Sɛ Woanya Hokwan ne Yehowa Reyɛ Adwuma!\n“Yɛyɛ Onyankopɔn mfɛfo adwumayɛfo.”—1 KORINTOFO 3:9.\nƐfi tete nyinaa hokwan bɛn na Yehowa de adom n’asomfo?\nAdwuma bɛn na ɛsɛ sɛ yɛn ani ku ho nnɛ?\nDɛn na yɛhwɛ kwan sɛ yɛn nsa bɛka daakye?\n1. Sɛn na Yehowa bu adwuma, na dɛn na wayɛ?\nYEHOWA yɛ odwumayɛni a n’ani gye n’adwuma ho. (Dwom 135:6; Yohane 5:17) Ɔpɛ sɛ abɔfo ne nnipa nso ani gye wɔn adwuma ho, enti wama wɔn adwuma a ɛbɛma wɔanya anigye ne akomatɔyam. Yehowa rebɔ ade no, ɔmaa n’abakan yɛɛ adwuma no bi. (Monkenkan Kolosefo 1:15, 16.) Bible ka sɛ ansa na Yesu reba asase so no, na ɔwɔ Onyankopɔn nkyɛn wɔ soro “sɛ odwumayɛni a ne ho akokwaw.”—Mmebusɛm 8:30.\n2. Yɛyɛ dɛn hu sɛ Yehowa de abɔfo di dwuma bere nyinaa?\n2 Sɛ wokan Bible fi Genesis kɔsi Adiyisɛm a, wohu sɛ ɛfi tete nyinaa Yehowa ma abɔfo yɛ nnwuma ahorow. Bere a Adam ne Hawa yɛɛ bɔne a Onyankopɔn pamoo wɔn fii Paradise hɔ no, ɔde adwuma bi hyɛɛ abɔfo nsa. Genesis nhoma no ma yɛhu sɛ Onyankopɔn de “kerubim ne ogya nkrante a ɛretwa ne ho kɔwɛn ɔkwan a ɛkɔ nkwa dua no ho no ano wɔ Eden turo no apuei fam.” (Genesis 3:24) Bio nso Adiyisɛm nhoma no ma yɛhu sɛ Yehowa “somaa ne bɔfo bɛkaa nneɛma a ɛtwa sɛ ɛba ntɛm kyerɛɛ ne nkoa,” kyerɛ sɛ, ɔbɛkaa nea ɛbɛsi daakye.—Adiyisɛm 22:6.\nNNIPA NSO Ɛ?\n3. Bere a Yesu wɔ asase so no, ɔkwan bɛn so na ɔsuasuaa n’Agya?\n3 Bere a Yesu wɔ asase so no, ɔde anigye yɛɛ adwuma a Yehowa de maa no no. Yesu suasuaa n’Agya na ɔde nnwuma ahorow bi hyɛɛ n’asuafo no nsa. Ɔma wɔhuu sɛ adwuma a ɛhyɛ wɔn nsa no nyɛ adwumawa. Ɔkae sɛ: “Nokware, nokware, mise mo sɛ, nea onya me mu gyidi no, ɔno nso bɛyɛ nnwuma a meyɛ no bi; na ɔbɛyɛ nnwuma akɛse asen eyinom, efisɛ merekɔ Agya no nkyɛn.” (Yohane 14:12) Yesu boaa n’asuafo no ma wɔhuu sɛ adwuma no ho hia paa. Ɔka kyerɛɛ wɔn sɛ: “Adekyee wɔ hɔ yi, ɛsɛ sɛ yɛyɛ nea ɔsomaa me no nnwuma; anadwo reba a obiara rentumi nyɛ adwuma.”—Yohane 9:4.\n4-6. (a) Adɛn nti na ɛyɛ yɛn dɛ sɛ Noa ne Mose yɛɛ adwuma a Yehowa de hyɛɛ wɔn nsa no? (b) Sɛ Onyankopɔn de adwuma hyɛ nnipa nsa a, nneɛma mmienu bɛn na ɛfi mu ba?\n4 Bere tenten ansa na Yesu reba asase so no, Yehowa de nnwuma titiriw bi hyɛɛ nnipa nsa. Ɛwom, Adam ne Hawa anwie wɔn adwuma no, nanso nnipa pii wiee adwuma a Onyankopɔn de hyɛɛ wɔn nsa no. (Genesis 1:28) Yɛnhwɛ obi te sɛ Noa. Yehowa kae sɛ ɔnyɛ adaka na ɔne n’abusua anya nkwa wɔ nsuyiri no mu. Yehowa kyerɛɛ no ɔkwan pɔtee a ɔbɛfa so ayɛ adaka no. Noa yɛɛ nea Yehowa kae no pɛpɛɛpɛ. Wo deɛ hwɛ, sɛ ɛnyɛ osetie a Noa yɛe a anka nnɛ yɛnte nkwa mu.—Genesis 6:14-16, 22; 2 Petro 2:5.\n5 Mose nso ɛ? Yehowa kyerɛɛ no ɔkwan pɔtee a ɔbɛfa so asi ntamadan no na wahyehyɛ asɔfodwuma no. Mose yɛɛ nea Yehowa ka kyerɛɛ no nyinaa pɛpɛɛpɛ. (Exodus 39:32; 40:12-16) Ɛnnɛ mpo Mose adwumaden ne osetie a ɔyɛe no so wɔ mfaso ma yɛn. Ɔkwan bɛn so? Ɔsomafo Paulo ma yɛhu sɛ na ntamadan no ne asɔfodi no gyina hɔ ma “nnepa a ɛbɛba.”—Hebrifo 9:1-5, 9; 10:1.\nAdwuma biara a Yehowa de ahyɛ yɛn nsa no, yɛyɛ de hyɛ no anuonyam\n6 Onyankopɔn de nnwuma ahorow hyɛ n’asomfo nsa na ama n’atirimpɔw abam. Ɛwɔ hɔ a, nnwuma a ɛhyɛ ebinom nsa bɛtumi asesa, nanso ne nyinaa hyɛ Yehowa anuonyam na nnipa nya so mfaso. Bere a Yesu wɔ soro ne bere a ɔwɔ asase so nyinaa, adwuma a ɔyɛe hyɛɛ Yehowa anuonyam na ɛboaa nnipa. (Yohane 4:34; 17:4) Ɛnnɛ nso, adwuma biara a Yehowa de ama yɛn no, yɛyɛ de hyɛ no anuonyam. (Mateo 5:16; monkenkan 1 Korintofo 15:58.) Adɛn nti na yɛka saa?\nFA ANIGYE YƐ ADWUMA BIARA A ƐHYƐ WO NSA\n7, 8. (a) Nnwuma bɛn na Kristofo reyɛ nnɛ? (b) Sɛ Yehowa de akwankyerɛ bi ma a, dɛn na ɛsɛ sɛ yɛyɛ?\n7 Ɛyɛ nidi kɛse sɛ Yehowa ama nnipa a yɛnyɛ pɛ ne no abom reyɛ adwuma. (1 Korintofo 3:9) Kristofo bi anya hokwan resisi adan sɛnea Noa ne Mose yɛe no. Ebinom boa ma wɔsisi Nhyiam Asa, Ahenni Asa, ne Betel adan ahorow. Ebia woreboa asiesie Ahenni Asa bi a asɛe anaa woka wɔn a wɔresi Yehowa Adansefo adwumayɛbea ti wɔ Warwick, New York, no ho. (Hwɛ mfonini a ɛwɔ adesua yi mfiase no. Wɔsi Warwick dan no wie a, saa na ɛbɛyɛ.) Hokwan biara a woanya no, ma w’ani nnye! Eyi nyinaa yɛ ɔsom kronn. Sɛ yɛbɛka a, nnipa kakra bi na wɔboa si dan ankasa, nanso Kristofo nyinaa resi dan foforo bi. Ɛyɛ honhom fam dan anaa asɛnka adwuma no. Eyi yɛ adwuma a ɛhyɛ Yehowa anuonyam na ɛboa nnipa. (Asomafo Nnwuma 13:47-49) Onyankopɔn ahyehyɛde no na ɛkyerɛ sɛnea ɛsɛ sɛ asɛnka adwuma no kɔ so. Enti ɛtɔ da a ebia yɛn adwuma bɛsesa.\n8 Yehowa asomfo anokwafo ayɛ krado sɛ akwankyerɛ biara a ɔde bɛma no wɔbɛdi so. (Monkenkan Hebrifo 13:7, 17.) Sɛ yɛn nsa ka dwumadi foforo anaa wɔde akwankyerɛ bi ma yɛn a, ebia yɛrente biribiara ase nwie, nanso yɛgye tom efisɛ yɛnim sɛ ɛfi Yehowa hɔ na nsakrae a ɛte saa de biribi pa bɛba.\n9. Nhwɛso pa bɛn na mpanyimfo yɛ ma asafo no?\n9 Asafo mu mpanyimfo ntoto wɔn adwuma ase wɔ asafo no mu. Wɔboa anuanom ma wɔdi akwankyerɛ akyi. Eyi nyinaa kyerɛ sɛ mpanyimfo no ankasa ani gye ho sɛ wɔbɛyɛ Yehowa apɛde. (2 Korintofo 1:24; 1 Tesalonikafo 5:12, 13) Akwankyerɛ biara a ahyehyɛde no de bɛma no, mpanyimfo no yere wɔn ho sɛ wɔde bɛyɛ adwuma. Enti sɛ asafo no kyerɛ akwan foforo a yɛmfa so nyɛ asɛnka adwuma no a, mpanyimfo bɔ mmɔden sɛ wɔbɛsua no ntɛm. Wɔyɛ nhyehyɛe ma anuanom di adanse wɔ abɔnten so, tɛlɛfon so, anaa suhyɛn gyinabea. Ebia mfiase no mpanyimfo bi twentwɛn wɔn nan ase sɛ wɔbɛyɛ saa, nanso ankyɛ koraa na wɔhuu sɛ ɛresow aba. Ɛho nhwɛso ni: Akwampaefo baanan bi a wɔwɔ Germany yɛɛ asɛnka adwuma no wɔ baabi a nnwuma ahorow wɔ. Ná ɛyɛ asasesin a wɔyɛɛ mu adwuma akyɛ paa. Wɔn mu baako de Michael, na ɔkae sɛ ehu kaa wɔn efisɛ na ɛhɔ nyɛ baabi a wɔtaa ka asɛm no. Ɔde kaa ho sɛ: “Megye di sɛ Yehowa huu yɛn haw, efisɛ ɔmaa asɛnka adwuma no yɛɛ dɛ paa saa anɔpa no. Eyi yɛ biribi a yɛn werɛ remfi da. Ɛyɛ yɛn dɛ sɛ yɛde akwankyerɛ a ɛwɔ Yɛn Ahenni Som mu no yɛɛ adwuma na yɛde yɛn ho too Yehowa so!” Wo nso ɛ? Wobɔ mmɔden sɛ wobɛsɔ akwan foforo a yɛfa so di adanse no ahwɛ?\n10. Nsakrae bɛn na ahyehyɛde no ayɛ nnansa yi?\n10 Ɛtɔ da a wɔyɛ nsakrae wɔ Betel nso. Nnansa yi Yehowa ahyehyɛde no akeka Betel ahorow bi abom. Wɔama wɔn a wɔyɛ adwuma wɔ Betel nketewa bi no akɔka Betel akɛse bi ho. Eyi nti na ɛhia sɛ anuanom a wɔyɛ adwuma wɔ Betel ahorow bi no yɛ nsakrae pii. Nanso akyiri yi wɔhuu mfaso a ɛwɔ so. (Ɔsɛnkafo 7:8) Yɛn nuanom yi ani gye ho sɛ wɔbɛyɛ wɔn fam deɛ ma nsakrae a ɛrekɔ so wɔ Yehowa ahyehyɛde mu no ayɛ yiye!\nWobɔ mmɔden sɛ wobɛsɔ akwan foforo a yɛfa so di adanse no ahwɛ?\n11-13. Nsakrae a ahyehyɛde no ayɛ nti, tebea bɛn na anuanom bi afa mu?\n11 Sɛ yɛhwɛ nsakrae a yɛn nuanom Betelfo bi ayɛ ne ahobrɛase a wɔada no adi a, yɛbɛtumi asua nneɛma pii afi mu. Wɔn mu bi tenaa Betel mfe pii wɔ wɔn kurom, nanso nsakrae yi nti wɔatu kɔ aman foforo so. Na Rogelio ne ne yere yɛ adwuma wɔ Betel ketewa bi, na wɔde wɔn kɔɔ Mexico. Sɛ wode Betelfo a wɔwɔ Mexico no toto baabi a na wɔwɔ ho a, Mexicofo no dɔɔso sen wɔn bɛyɛ mpɛn 30. Rogelio kae sɛ: “Ade a na ɛyɛ den paa ne sɛ yɛbɛgya yɛn abusuafo ne yɛn nnamfo hɔ.” Onua baako a ɔtu kɔɔ Mexico nso ne Juan. Ɛyɛɛ no sɛ afei na ɔrehyɛ ɔbra ase. Ɔkae sɛ: “Ɛsɛ sɛ menya nnamfo foforo na mesua amammerɛ ne amanne foforo.”\n12 Wɔmaa Betelfo pii a wɔwɔ Europa aman bi so tu kɔɔ Germany. Na ɛnyɛ ahogono koraa sɛ wɔbɛtu afi wɔn man mu. Ebinom nso tu fii Switzerland, na wɔhwɛ sɛ wɔregyaw Alp mmepɔw fɛfɛ no hɔ akɔ ɔman foforo so a, na ɛnyɛ mmerɛw. Ná Betel abusua a ɛwɔ Austria no sua enti na wɔnim wɔn ho. Enti bere a wɔde wɔn mu bi kɔkaa Betel abusua kɛse bi ho no, mfiase no na ɛyɛ den ma wɔn.\n13 Ɛhia sɛ yɛn nuanom Betelfo a wɔatu kɔ aman foforo so no yɛ nsakrae pii, efisɛ wɔrekɔ ɔman foforo so ne anuanom a wɔnnim wɔn akɔyɛ adwuma. Ebia adwuma a wɔbɛyɛ mpo bɛsesa. Bio, wɔbɛkɔ asafo foforo mu, wɔbɛka asɛm no wɔ asasesin foforo mu, na ebia ɛbɛhia sɛ wɔsua kasa foforo mpo. Nsakrae ahorow yi nna fam, nanso Betelfo pii afa mu. Adɛn nti na wɔayɛ nsakrae a ɛte saa? Yɛbɛtie nea wɔn mu bi wɔ ka.\n“Nea na ɛhia ara ne sɛ mɛkae sɛ Yehowa na afrɛ me sɛ menkɔ; mepenee so ntɛm ara”\n14, 15. (a) Dɛn na ebinom ayɛ de akyerɛ sɛ wɔn ani sɔ hokwan a wɔanya ne Yehowa reyɛ adwuma no? (b) Dɛn na yɛbɛtumi asua afi wɔn hɔ?\n14 Onuawa bi a ɔde Grethel kae sɛ: “Bere a Yehowa asafo no de too m’anim sɛ mentu no, mampopo me ti, efisɛ mehuu sɛ ɛyɛ biribi a mede bɛkyerɛ sɛ ɔdɔ a mewɔ ma Yehowa no kɔ akyiri sen ɔman, ɛdan, anaa hokwan biara ɛhyɛ me nsa.” Onuawa bi a ɔde Dayska nso kae sɛ: “Nea na ɛhia ara ne sɛ mɛkae sɛ Yehowa na afrɛ me sɛ menkɔ; mepenee so ntɛm ara.” André ne Gabriela ka too so sɛ: “Yɛhuu sɛ eyi yɛ hokwan foforo a yɛde bɛsom Yehowa na yɛapia yɛn apɛde ato nkyɛn.” Wɔkae sɛ, sɛ Yehowa ahyehyɛde no de nsakrae bi ba a, ɛsɛ sɛ yɛso mu ntɛm sen sɛ yɛbɛsɔre atia.\nHokwan a ɛsen biara ne sɛ yɛbɛyɛ Yehowa adwuma!\n15 Sɛ wɔkeka Betel ahorow bi bom a, wɔma Betelfo bi kɔyɛ akwampae adwuma. Saa na ɛbae bere a wɔkaa Denmark, Norway, ne Sweden Betel boom yɛɛ no Scandinavia baa dwumadibea no. Awarefo bi a wɔn din de Florian ne Anja kae sɛ: “Adwuma no nna fam nanso ɛyɛ anika paa. Yɛn deɛ baabiara a yɛwɔ biara hokwan a yɛanya resom Yehowa no som bo ma yɛn paa. Nokwasɛm ne sɛ yɛanya nhyira pii!” Ɛwom, ebia yɛn mu dodow no ara remfa tebea a ɛte saa mu, nanso yɛbɛtumi asuasua Betelfo yi na yɛayi yɛn yam de Ahenni nneɛma adi kan. (Yesaia 6:8) Baabiara a yɛwɔ biara anaa adwuma biara a ɛhyɛ yɛn nsa no, sɛ yɛn ani sɔ hokwan a yɛanya ne Yehowa reyɛ adwuma no a, ɔno nso bɛhyira yɛn.\nKƆ SO ARA NE YEHOWA NYƐ ADWUMA!\n16. (a) Dɛn na Galatifo 6:4 ka sɛ yɛnyɛ? (b) Hokwan a ɛsen biara bɛn na yɛbɛtumi anya?\n16 Esiane sɛ yɛnyɛ pɛ nti, yɛtaa de yɛn ho toto afoforo ho. Nanso Onyankopɔn Asɛm ka kyerɛ yɛn sɛ yɛnhwɛ nea yɛn ara yɛbɛtumi ayɛ. (Monkenkan Galatifo 6:4.) Ɛnyɛ yɛn nyinaa na yɛbɛtumi ayɛ asafo mu mpanyimfo, akwampaefo, asɛmpatrɛwfo, anaa yɛbɛtumi akɔsom wɔ Betel. Ampa, eyi nyinaa yɛ hokwan a yɛn ani sɔ paa, nanso ɛsɛ sɛ yɛkae sɛ yɛn mu biara wɔ hokwan bi a ɛsõ sen eyinom koraa. Ɛne sɛ yɛbɛka Ahenni ho asɛmpa no na Yehowa abu yɛn sɛ ne mfɛfo adwumayɛfo. Ɛnsɛ sɛ yɛtoto hokwan a ɛte saa ase koraa!\n17. Mpɛn dodow a Satan wiase yi wɔ hɔ no, dɛn na ɛsɛ sɛ yɛgye tom? Nanso adɛn nti na ɛnsɛ sɛ yɛpa aba?\n17 Ɛkaa yɛn nko a, anka yɛatumi ayɛ pii wɔ Yehowa som mu. Nanso mpɛn dodow a yɛte Satan wiase yi mu deɛ, ɛnyɛ biribiara na yɛbɛtumi ayɛ. Nneɛma bi wɔ hɔ a yɛyɛ ho hwee a ɛrenyɛ yiye. Yɛn mu bi wɔ abusua mu asɛyɛde pii; ebinom nso nni apɔwmuden papa. Nanso ɛnsɛ sɛ yɛpa abaw. Tebea biara a yɛwom no, yɛbɛtumi aka Yehowa din ne n’Ahenni ho asɛm. Asɛm no ara ne sɛ nea yɛbɛtumi ayɛ ama Yehowa biara yɛnyɛ, na yɛmmɔ mpae sɛ ɔmmoa wɔn a wɔbɛtumi ayɛ pii asen yɛn. Kae sɛ obiara a ɔbɔ Yehowa din no som bo wɔ n’ani so!\nKae sɛ obiara a ɔbɔ Yehowa din no som bo wɔ n’ani so\n18. Dɛn na yɛbɛtumi ahwɛ kwan daakye? Hokwan kɛse bɛn na yɛwɔ seesei?\n18 Yɛn sintɔ ne yɛn mmerɛwyɛ nyinaa akyi no, Yehowa ama yɛanya hokwan sɛ yɛnyɛ ne mfɛfo adwumayɛfo. Hwɛ akwannya nwonwaso a ɛyɛ sɛ yɛne Onyankopɔn bɛyɛ adwuma wɔ nna a edi akyiri yi mu! Yɛhwɛ kwan sɛ daakye yɛn nsa bɛka “nkwa ankasa,” kyerɛ sɛ daa nkwa. Ɛrenkyɛ Yehowa bɛma yɛanya anigye ne asomdwoe wɔ wiase foforo no mu afebɔɔ. Saa bere no na yɛbɛte asetena mu dɛ ankasa.—1 Timoteo 6:18, 19.\nW’ani sɔ hokwan a woanya no? (Hwɛ nkyekyɛm 16-18)\n19. Dɛn na Yehowa ahyɛ bɔ sɛ ɔde bɛma yɛn daakye?\n19 Seesei yɛgyina Onyankopɔn wiase foforo no aboboano pɛɛ. Enti momma yɛnkae asɛm a Mose ka kyerɛɛ Israelfo no bere a aka kakraa bi ma wɔakɔ Bɔhyɛ Asase no so no. Ɔkae sɛ: “Yehowa wo Nyankopɔn behyira wo nsa ano adwuma ma abu so, na wo yafunum aba bɛdɔɔso.” (Deuteronomium 30:9) Harmagedon akyi no, Yehowa bɛdi ne bɔhyɛ so de asase no ama wɔn a wɔne no reyɛ adwuma no. Saa bere no ɔde adwuma foforo bɛhyɛ yɛn nsa; yɛbɛma asase mũ no nyinaa adan paradise fɛfɛɛfɛ!\nHokwan: Biribi a Yehowa de adom yɛn; ɛnyɛ biribi a yɛn ankasa atumi ayɛ. Sɛ yɛde Yehowa som di kan na yɛde nneɛma bɔ afɔre a, ɛkyerɛ sɛ yɛn ani sɔ hokwan a yɛanya no\n“Mobɛyɛ Asɔfo Ahemman”\n‘Fa W’adwene Si Nneɛma a Ɛwɔ Soro So’\nASETENAM NSƐM Nneɛma Titiriw a Akɔ So Wɔ Ahenni Adwuma no Mu\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM October 2014\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM October 2014\nƆWƐN-ABAN—NEA ADESUA NSƐM WOM October 2014